Kenapa Banyak Negara Dunia Berebut Untuk Menganjurkan Piala Dunia?

Kami mendapat satu pertanyaan daripada salah seorang jutaan pembaca Iluminasi setiap hari. Beliau bertanya - "kenapa negara-negara atau kerajaan berebut hendak menganjurkan pertandingan Piala Dunia?"

Menarik persoalan itu. Kita rakyat Malaysia juga kerap meletakkan kejayaan penganjuran acara sukan bertaraf antarabangsa seperti Sukan SEA sebagai satu kejayaan besar. Nostalgia penganjuran Sukan Komanwel 1998 tetap menjadi salah satu kenangan indah yang diceritakan generasi terdahulu pada anak-anak muda.

Di sebalik semua perkara positif yang disebutkan, timbul persoalan mengapa negara-negara di dunia mahu menjadi tuan rumah temasya sukan? Untuk menjawab soalan itu, kami fokuskan kepada acara Piala Dunia yang dianjurkan setiap empat tahun sekali.

Ramai antara kita mempunyai satu salah anggap besar tentang penganjuran Piala Dunia. Kita mengandaikan dengan menganjurkan Piala Dunia, kegiatan ekonomi di dalam negara tersebut akan menjadi rancak serta membantu meningkatkan pendapatan negara.

Majoriti negara yang menganjurkan Piala Dunia sebenarnya mengalami kerugian dalam jumlah yang amat besar, bukan sahaja dalam proses penganjuran semata-mata.

Proses bidaan bagi mendapatkan hak penganjuran juga memerlukan kos yang sangat tinggi, dengan trend zaman sekarang memerlukan negara yang mahu membida hak penganjuran melobi serta mengadakan kempen, bagi membuktikan kelayakan mereka sebagai bakal tuan rumah.

Dengan menggunakan contoh bidaan England bagi kempen Piala Dunia 2018, duit cukai orang ramai digunakan dalam usaha memastikan England dapat menjadi tuan rumah. Peruntukan dana sebanyak RM112 juta digunakan dalam proses bidaan yang hanya memberikan England menang 2 undian daripada 22 jumlah keseluruhannya.

Kerajaan Australia turut sama menghadapi nasib serupa selepas gagal dalam bidaan menjadi tuan rumah Piala Dunia 2022, tewas kepada Qatar. Mereka membelanjakan lebih RM150 juta dana awam namun hanya mengutip satu undian.

Itu baru proses bidaan. Kita belum masuk ke bahagian penganjuran di mana semua negara tuan rumah mengalami kerugian berkali-kali ganda lebih besar.

Dalam satu kajian yang dilakukan oleh ahli ekonomi Dennis Coates berkaitan kesan penganjuran Piala Dunia 1994 ke atas ekonomi Amerika Syarikat, beliau mendapati secara keseluruhannya kerajaan US mengalami kerugian sebanyak $9.6 billion sepanjang temasya itu.

Kerajaan Jerman hanya betul-betul balik modal selepas penganjuran Piala Dunia 2006 dan penganjuran Piala Dunia 2010 di Afrika Selatan, turut menerima nasib serupa dengan Piala Dunia 1994.

Walaupun menerima kemasukan hampir 300,000 orang pengunjung di Afrika Selatan, kerajaan Afrika Selatan telah pun membelanjakan $3.9 billion hanya untuk membangunkan atau menambah baik fasiliti yang akan digunakan. Itu hanyalah anggaran kasar.

Sekiranya kemasukan pelancong dianggap mampu menjana ekonomi, setiap seorang daripada mereka wajib membelanjakan lebih $13,000 sepanjang mereka berada di sana namun situasi ini sah-sahlah tidak mungkin berlaku.

Apa yang membimbangkan, kebanyakan negara yang memenangi hak penganjuran telah pun mengeluarkan belanja pembangunan fasiliti yang kebanyakannya diabaikan selepas tamat acara. Perkara ini berlaku di Afrika Selatan serta banyak negara lain, dengan kemudahan yang dibangunkan menjadi projek gajah putih.

Realitinya, menurut Dennis Coates - pemenang sebenar yang mengaut keuntungan berkali-kali ganda penganjuran Piala Dunia adalah FIFA. Ini dibuktikan dengan kes penganjuran Piala Dunia 2010 di Afrika Selatan, apabila FIFA menghulurkan dana hanya sebanyak $482 juta kepada kerajaan Afrika Selatan untuk menjadi tuan rumah.

Pada penghujung temasya itu selepas semuanya reda, FIFA melaporkan keuntungan bersih $1.9 billion telah mereka capai, majoritinya daripada dana penaja-penaja.

Selain itu, kajian Coates berkenaan proses bidaan Piala Dunia 2018/2022 mendapati dengan kukuh Piala Dunia tidak akan membawa sebarang keuntungan ekonomi kepada negara penganjur, kecuali bagi mereka yang mempunyai kepentingan dalam acara sukan bola sepak.

Majoriti pihak yang menyertai proses bidaan penganjuran adalah badan-badan yang mempunyai potensi untuk menjana keuntungan sekiranya negara mereka terpilih menjadi tuan rumah.

Kita harus menerima secara fakta, dari segi ekonomi tidak wujud sebarang keuntungan dapat dijana daripada pembidaan dan penganjuran temasya Piala Dunia pada negara-negara penganjur.

Sebab utama sesebuah negara sanggup menghabiskan dana bagi mendapatkan hak penganjuran perlu dilihat daripada sudut emosi dan psikologi, bukan lagi daripada sudut ekonomi - walau apa pun alasan ahli politik gunakan untuk memberikan justifikasi mendapatkan hak penganjuran.

Hujah paling kerap digunakan dalam memenangi penganjuran Piala Dunia adalah disebabkan kesan positif yang wujud ekoran menjadi tuan rumah, kepada masyarakat negara itu. Perkara itu tidak boleh diukur dengan wang ringgit.

Qatar mengatakan penganjuran Piala Dunia akan memberikan dimensi baru kepada negara mereka; bakal menjadi negara Arab pertama menganjurkan Piala Dunia, lebih awal berbanding Arab Saudi. Temasya itu akan meletakkan Qatar dibibir masyarakat seluruh dunia, yang selama ini dibayangi negara-negara Arab lain walaupun hanya untuk tempoh sebulan.

Kajian-kajian juga membuktikan penganjuran acara besar mampu meningkatkan tahap kegembiraan penduduk negara tersebut, tanpa mengambil kira prestasi pasukan negara mereka sendiri.

Penyelidikan menggunakan maklumat daripada 1974 sehingga 2004 mendapati semua negara yang menjadi penganjur, melaporkan tahap positif masyarakat meningkat pada tahun penganjuran Piala Dunia di negara mereka.

Bagi penganjuran di Afrika Selatan, majoriti masyarakat di sana percaya penganjuran Piala Dunia 2010 membolehkan dunia dapat menyaksikan sendiri bukti Afrika Selatan adalah negara yang selamat, jauh berbeza dengan apa yang digambarkan dalam media. Pada mereka, pengorbanan wang ringgit untuk membantu meningkatkan imej negara adalah sesuatu yang berbaloi.

Apa yang dapat disimpulkan di sini - banyak negara mahu menganjurkan Piala Dunia kerana dalam tempoh sebulan itu masyarakat dunia dapat belajar tentang negara penganjur, seterusnya menyebarkan kesan positif pada penduduk setempat, biarpun hanya sementara.

Atas sebab itulah kerajaan-kerajaan dunia berusaha menganjurkan bukan sahaja Piala Dunia, bahkan acara-acara lain seperti Olimpik, Sukan Asia, Sukan SEA atau apa saja bentuk pengajuran sukan bertaraf antarabangsa yang melibatkan penyertaan negara-negara luar.

Apa yang penting, usaha menjadi tuan rumah haruslah dilakukan dengan perancangan jangka panjang bagi mengelakkan fasiliti yang telah dibangunkan terabai, agar dapat terus memberi manfaat pada masyarakat setempat.

Cuma satu sajalah - jangan ditanya ke mana hilangnya jumlah keuntungan penganjurannya. Yang itu kita kena tanya pada FIFA.

Why on earth do countries want to host the FIFA World Cup?


Maksud Tersirat Di Sebalik Bendera Negara Asia Tenggara

Bendera adalah salah satu cara bagi sesebuah negara itu menceritakan sejarah, visi dan misi negara masing-masing. Ia merupakan identiti negara yang mana perlu diselami oleh setiap rakyat bagi menanamkan rasa patriotik.

Penulis yakin hampir kesemua rakyat Malaysia mengetahui maksud di sebalik setiap warna dan bentuk pada bendera Malaysia.

Diberi nama Jalur Gemilang, ia mula diguna pakai pada 26 Mei 1950 yang mana mempunyai 11 jalur dan bintang berbucu 11.

Namun bermula 16 September 1964, ia telah dikemaskini kepada 14 jalur dan bintang berbucu 14. iluminasi.com ingin kongsikan makna tersirat pada bendera negara-negara Asia Tenggara.

Seperti bendera Malaysia, warna kuning pada bendera Brunai adalah warna diraja yang melambangkan kesultanan. Warna hitam dan putih melambangkan ketua menteri Brunei.

Jata pada bendera pula terdiri daripada bulan sabit iaitu simbol agama Islam, yang berkait dengan payung iaitu simbol monarki dengan dua sarung tangan di bahagian sisi.

Terdapat inskripsi dalam bahasa Arab pada riben yang diterjemahkan kepada "Negara Brunei Darussalam, Tempat tinggal yang damai" dan pada bulan sabit bermaksud "Sentiasa membuat kebajikan dengan petunjuk Allah".

Warna biru bermaksud kesanggupan untuk mengorbankan diri untuk kebebasan, kedamaian, kebenaran dan keadilan. Warna merah menandakan keberanian dan semangat patriotik.

Warna putih pula melambangkan kebebasan, persamaan dan persaudaraan. Tiga bintang berbucu lima mewakili 3 kumpulan utama pulau di mana revolusi bermula iaitu Luzon, Visayas dan Mindanao.

Matahari kuning mewakili perpaduan, kebebasan. demokrasi dan kedaulatan. Setiap satu daripad sinarnya mewakili satu daripada wilayah asalh Filipina, ketika Revolusi menentang Sepanyol pada tahun 1896, iaitu Manila, Cavite, Bulacan, Pampanga, Nueva Ecija, Tarlac, Laguna dan Batangas.

Bendera ini pernah mencetuskan kontroversi di Malaysia apabila ia dipaparkan secara terbalik (bendera Poland) pada kejohanan Sukan Sea yang berlangsung di Kuala Lumpur pada tahun 2017.

Warna merah pada bendera Indonesia melambangkan keberanian yang juga mewakili kehidupan fizikal. Warna putih melambangkan kesucian dan kehidupan rohani.

Kedua-dua ini membentuk manusia. Bendera Indonesia diberi nama "Sang Saka Merah-Putih" yang bermaksud "Suci merah dan putih".

Warna biru mewakili raja yang bermaksud kebebasan, kerjasama dan persaudaraan dan warna merah mewakili keberanian negara manakala putih mewakili agama yang melambangkan integriti, keadilan dan warisan kuil melambangkan agama.

Warna merah melambangkan pertumpahan darah dan pengorbanan dalam perjuangan mendapatkan kebebasan. Warna biru pula melambangkan sumber negara.

Bulan putih adalah bulan yang kelihatan di atas Sungai Mekong.

Bendera Myanmar adalah satu-satunya bendera negara Asia Tenggara yang mempunyai warna hijau.

Warna merah merupakan simbol keberanian dan ketegasan, warna kuning menandakan solidariti di kalangan semua etnik manakala warna hijau mewakili kedamaian, ketenangan dan persekitaran negara.

Warna merah pada bendera Singapura melambangkan persaudaraan dan kesaksamaan manakala putih pula adalah menggambarkan kesucian dan kebajikan.

Bulan sabit melambangkan Singapura sebagai sebuah negara muda yang mula untuk menggapai puncaknya. Dan bintang-bintang pula adalah untuk cita-cita negara ini, iaitu untuk mencapai demokrasi, keamanan, kemajuan, keadilan dan kesaksamaan.

Warna biru pada bendera mewakili monarki Thai, warna putih adalah kesucian dan warna agama Buddha, agama utama di Thailand. Warna merah pula mewakili darah kehidupan.

Bendera pertama Thailand hanya terdiri daripada warna merah (1656–1688). Bendera rasmi dihasilkan pada tahun 1855 dengan ditambahkan gajah berwarna putih di bahagian tengah.

Jalur biru dan putih ditambah pada bendera ketika Perang Dunia Pertama. Menurut sumber, warna biru tersebut melambangkan solidariti terhadap sekutu Allies ketika perang tersebut.

Warna kuning mewakili jejak penjajahan dalam sejarah Timor Leste, warna hitam melambangkan pemikiran atau perasaan yang perlu ditakluk.

Latar belakang berwarna merah mewakili perjuangan kebebasan nasional negara ini. Bintang putih yang berbucu 5 melambangkan keamanan.

Terdapat lebih daripada satu tafsiran terhadap bendera Vietnam. Dahulunya, warna merah mewakili perjuangan kemerdekaan Vietnam, kuning melambangkan warna orang Vietnam, bintang-bintang berbucu 5 mewakili 5 bahagian tradisional rakyat termasuk pada ulama, petani, ahli tukang, pedagang dan askar.

Selepas penubuhan Komunisma di Vietnam, merah dianggap mewakili revolusi kelas pekerja, bintang kuning diiktiraf menggambarkan kepimpinan Parti Komunis Vietnam.


5 Pemain Bola Sepak Yang Diugut Bunuh Dalam Piala Dunia

Setiap sukan mempunyai peminat tersendiri dan di kalangan peminat-peminat ini, terdapat mereka yang terlalu obses.

Tahap obses ini sehinggakan ia membuatkan mereka bertindak di luar kawalan termasuklah melakukan ugutan terutamanya ugutan bunuh.

Walaupun ia hanya ugutan, namun ia harus diambil serius kerana kita tidak dapat menjangkakan apa yang bakal berlaku. iluminasi.com ingin kongsikan 5 pemain yang diugut bunuh oleh peminat fanatik.

Bola sepak di Brazil adalah merupakan sesuatu yang diambil serius. Sebagai contoh, pada tahun 2013, seorang pengadil telah menikam seorang pemain sehingga mati di atas padang.

Kemudian, peminat-peminat berpusu-pusu masuk ke padang dan membunuh pengadil tersebut yang mana badannya dipisahkan kepada 4 bahagian.

Ini menunjukkan betapa fanatik dan ganasnya peminat-peminat bola sepak di Brazil. Namun, Juan Camilo Zuniga, penyerang Colombia, dikatakan mencari nahas apabila secara tidak sengaja menamatkan Piala Dunia 2014 bagi Neymar.

Juan Camilo mengasak bola dan tidak sengaja menjatuhkan bintang Brazil, menyebabkan keretakan tulang belakang.

Selepas insiden itu, Juan memberitahu bahawa peminat-peminat Brazil berjaya mendapatkan nombor telefonnya dan mengganggu pemain itu.

Beliau juga menerima ugutan bunuh sepanjang Piala Dunia 2014 berlangsung. Malah, Juan terpaksa mengupah pengawal peribadi untuk mengawasinya untuk keluar negara, bimbangkan pengawal peribadi pasukan tidak cukup memadai.

Mungkin Juan perlu berasa lega kerana hanya mendapat ugutan bunuh sahaja dan bukannya cubaan membunuh.

Antara semua ugutan bunuh, tiada satu pun cubaan bunuh berlaku. Kesemua pemain-pemain di atas sangat bernasib baik, kecuali Andres Escobar.

Andres Escobar adalah salah seorang yang tidak terlalu mengambil serius akan ugutan bunuh yang diterima, dan menerima padah.

Andres merupakan pemain kebangsaan Colombia ketika Piala Dunia 1994 di Amerika Syarikat. Ketika itu, Colombia adalah salah satu daripada pasukan pilihan yang mampu menjuarai kejohanan itu.

Namun, pasukan ini tidak bermain di tahap terbaik dan dalam perlawanan penyingkiran menentang Amerika Syarikat, Andres telah melakukan satu kesilapan besar.

Dia dengan tidak sengaja menendang masuk bola ke dalam gawang sendiri, memberikan kemenangan kepada Amerika Syarikat dan menghantar Colombia pulang.

Sebelum itu, dalam perlawanan peringkat kumpulan, Colombia tewas kepada Romania dengan jaringan 3-1. Beberapa orang pemain menerima ugutan bunuh daripada peminat Colombia melalui faks.

Namun, tiada siapa yang mengendahkannya. Perlu kah untuk mengambil serius ugutan bunuh, kan?

Selepas Andres Escobar pulang ke Colombia, dia pergi ke kelab disko untuk menenangkan fikiran. Ketika di sana, orang ramai menjerit "gol sendiri" dan mengugutnya.

Dia kemudiannya meninggalkan tempat itu dan masih diganggu di luar. Andres yang tidak tahan lagi diganggu telah berhadapan dengan salah seorang daripada mereka.

Tanpa disedari, Andres sedang berhadapan dengan seorang gangster, Humberto Munoz. Humberto memberitahu Andres bahawa dia tidak tahu dengan siapa yang dia sedang cari pasal, sebelum menembak Andres sebanyak 6 kali.

Kes ini menujukkan apabila anda seorang atlet, atau individu terkenal, anda harus mengambil kisah jika menerima ugutan, terutamanya ugutan bunuh.

Ugutan bunuh adalah sesuatu yang serius, ia tidak kelakar dan ia adalah berbaloi untuk diambil serius.

Penyerang pasukan Feyenoord dan juga pasukan kebangsaan Denmark, Nicolai Jorgensen, juga menerima kata-kata kesan dan ugutan bunuh ketika kejohanan Piala Dunia.

Nicolai menerima ugutan tersebut melalui yang dihantar ke laman sosial Instagram dan Facebooknya, selepas gagal menyempurnakan sepakan penalti ketika menentang Croatia selepas seri dalam perlawanan kalah mati.

Kegagalan itu menyebabkan pasukan Denmark terpaksa pulang hampa yang mana mereka mempunyai peluang untuk mara ke suku akhir.

Sekali lagi, ia melibatkan pemain Colombia dan juga berlaku dalam kempen Piala Dunia 2018.

Dalam perlawanan peringkat kalah mati, Colombia tewas kepada England dalam penentuan sepakan penalti, dengan jaringan 4-3.

Dua pemain Colombia, Mateus Uribe dan Carlos Bacca kedua-duanya gagal menjaringkan sepakan penalti, yang menyebabkan pasukan itu dihantar pulang lebih awal.

Sepakan Mateus mengenai palang manakala sepakan Carlos diselamatkan penjaga gol England, Jordan Pickford.

Peminat-peminat Colombia yang tersangat berang mula memaki hamun dan mengugut kedua-dua pemain ini di media sosial.

Rata-rata ugutan itu mensasarkan Carlos Becca yang mana dikatakan mengambil sepakan penalti dengan begitu teruk.

Ugutan yang diterima mengatakan mereka akan mati, menyuruh kedua-duanya untuk membunuh diri dan tidak pulang ke Colombia.

Mesej jahat itu dilakukan walaupun pihak polis masih dalam penyiasatan ugutan bunuh sebelum itu terhadap pemain Colombia, Carlos Sanchez yang dilayangkan kad merah ketika perlawanan baru sahaja memasuki minit ketiga menentang Jepun.

Peminat-peminat yang marah menegaskan bahawa beberapa hari lepas (2 Julai) adalah ulangtahun ke-24 kematian Andres Esobar.

Antara ugutan yang dibuat melalui Twitter adalah dari Jhon Duqueimo: "Terima kasih kepada semua pemain, kecuali Carlos Bacca yang tak guna dan akan mati. Jangan balik ke sini".

Salah seorang peminat menulis: "Itu adalah perlawanan terakhir Mateus Uribe, dia sudah mati,".

Namun peminat Colombia yang lain meluahkan rasa terkejut terhadap mesej-mesej kejam ini dengan menulis:

"Jangan minta kematian Mateus dan Carlos. Adakah kita mahu apa yang berlaku terhadap Andres Escobar berulang? Adalah ini Colombia? Adat perlawanan menang dan kalah, kita adalah sebuah negara,".

Adakah kedua-dua pemain ini akan selamat selepas pulang ke Colombia? Mungkin ya, mungkin tidak.

Yang ini agak kelakar, namun masih tetap ugutan bunuh. Pasti ramai yang mengenali kumpulan One Direction (1D) kan?

Kumpulan ini pada satu ketika dianggap sebagai boy band paling popular di dunia yang mempunyai peminat fanatik dalam kalangan remaja.

Pada tahun 2013, Gabriel Agbonlahor, penyerang Aston Villa, bermain dalam perlawanan bola sepak amal dengan salah seorang ahli kumpulan 1D , Louis Tomlinson.

Dalam perlawanan itu, Gabriel secara tidak sengaja terlanggar Louis menyebabkan dan idola remaja itu serta-merta jatuh menyembah bumi.

Louis kemudiannya dibawa keluar dan kelihatan muntah di tepi padang. Peminat-peminat fanatik Louis Tomlinson kemudiannya menyerang Gabriel di media sosial.

"Siapa yang tolak Louis sehingga jatuh aku akan cari kau dan tolak kau jatuh dari Empire State Building".

"Kalau kau berani sentuh Louis lagi aku akan bunuh kau. Lebih baik, kau bunuh diri sendiri! Tak ada siapa yang kisah!".

Ini adalah antara ugutan yang diterima Gabriel Agbonlahor yang dilakukan melalui Twitter.

Namun penulis tak rasa ia adalah serius kerana mungkin ugutan ini dibuat oleh remaja perempuan yang kecewa melihat idola mereka disentuh.


Sijil UEC vs SPM : Isu Perkauman Yang Merenggangkan Masyarakat

Gambar sekadar hiasan. Artikel ini adalah pandangan peribadi Ahmad bin Abdul

Isu tuntutan segelintir masyarakat Cina dalam meminta kerajaan mengiktiraf sijil peperiksaan UEC kerap kali kedengaran, setiap kali wujud isu yang menimbulkan ketegangan kaum. Walau bagaimanapun, isu tersebut selalunya tidak menemui jalan penyelesaian berikutan kerajaan terdahulu dilihat tidak mahu menolak ataupun menerima tuntutan tersebut, sebelum isu itu lenyap semula.

Ketika ini, isu tuntutan UEC ini kembali hangat berikutaan gesaan ramai pihak yang mahukan solusi secepat mungkin, yakni pengiktirafan terhadap sijil tersebut diberikan sepenuhnya oleh kerajaan baru Malaysia sekarang.

Bagi Ahmad bin Abdul, seorang penyelidik serta ahli akademik, rasa gusar yang timbul membuatkan beliau terpaksa bangun berkongsikan pandangan terhadap isu ini. Kami kongsikan kepada anda hasil nukilan beliau.

UEC atau Unified Examination Certificate adalah sijil pelajaran yang digunakan oleh sekolah persendirian Cina di Malaysia.

Mereka ada sistem pendidikan sendiri di bawah seliaan Dong Zong (badan pendidikan Cina), berikutan keenganan mereka mengikut sistem pendidikan kebangsaan. Walau demikian. kebanyakan sekolah masih menawarkan subjek-subjek SPM berikutan kewajipan mempunyai sijil SPM di negara kita dalam urusan pendidikan serta peluang mencari pekerjaan.

Sejak mula lagi, UEC tidak diiktiraf oleh kerajaan kita bermula zaman Tunku Abdul Rahman. Pendapat ini turut sama dipegang oleh tokoh sezaman beliau seperti Tun Tan Cheng Lock dan Tun Tan Siew Sin. Boleh dikatakan pada zaman tersebut tokoh-tokoh yang memacu Tanah Melayu mencapai kemerdekaan mempunyai semangat nasional yang tinggi.

Tun Tan Siew Sin sendiri menolak idea penggunaan bahasa Cina sebagai medium di sekolah Malaysia, sehinggakan beliau tidak disukai dan dikecam oleh aktivis pendidikan Cina.

Kisah perjuangan menegakkan pendidikan yang lebih sentrik kepada kaum Cina tidak dapat lari daripada dikaitkan dengan kisah Lim Lian Geok, seolelaki kelahiran China yang berpindah ke Malaysia atas desakan ekonomi. Beliau dilantik menjadi guru di antara sebelum terkenal sebagai antara aktivis paling lantang menuntut pendidikan 'Chinese-centric', meminta bahasa kaum Cina diiktiraf sebagai salah satu bahasa rasmi di Malaysia.

Lian Geok mendapat sokongan institusi Dong Zong yang sejak penubuhannya memang bermatlamat mahu memastikan pendidikan Cina diiktiraf di Malaysia. Pengaruhnya dapat dilihat sehingga ke hari ini. Ekoran penentangannya terhadap dasar yang cuba diperkenalkan kerajaan Perikatan ketika itu, Lim Lian Geok dibuang kerakyatan kerana dianggap cuba mencetuskan ketidakharmonian antara kaum.

Walaupun begitu bagi segelintir masyarakat Cina, mereka menganggap Lian Geok adalah seorang patriot sebenar yang mahu membawa agenda masyarakat Cina serta impian negara kita. Berikutan kematiannya, tugu peringatan memperingati jasa beliau dibina di jalan Maharajalela, yang kerap menjadi tempat wajib dilawati secara tahunan oleh pelajar-pelajar sekolah persendirian Cina.

Bagi masyarakat Cina di Malaysia, Lim Lian Geok merupakan wira kepada kesinambungan pendidikan Cina.

Walaupun sekolah persendirian Cina tidak menerima bantuan dana dari kerajaan, majoriti sekolah mereka jauh lebih mewah dari segi infrastruktur dan kemudahan. Sumbangan kewangan banyak disalurkan oleh masyarakat Cina setempat agar sekolah ini terus kekal serta dapat menawarkan fasiliti terbaik untuk pelajar dan guru.

Dalam skop pengajaran pula, bahasa Mandarin diletakkan sebagai medium pengajaran dengan penekanan diberikan kepada subjek-subjek di bawah UEC dan hanya satu subjek Bahasa Melayu disertakan, sebagai keperluan memenuhi syarat minima yang ditetapkan kerajaan.

Oleh kerana sijil UEC tidak diiktiraf Malaysia, pelajar sekolah persendirian Cina perlu ke luar negara yang mengiktiraf sijil UEC seperti China dan Taiwan untuk menyambung pengajian peringkat tertiari. Negatifnya, pelajar-pelajar ini terpaksa melupakan hasrat untuk bekerja dalam sektor awam serta peluang yang mengecil berikutan ketiadaan keperluan sijil SPM di negara kita.

Seandainya kerajaan Malaysia di bawah Pakatan Harapan mengambil langkah mengiktiraf sijil UEC, ini sebenarnya akan membuka isu yang lebih besar dalam jangka masa panjang.

Pasti akan wujud polemik dalam masyarakat sekiranya kita terpaksa mencari jalan menerima kedua-dua sijil dalam sistem sosial kita. Pelajar yang mengambil laluan UEC akan mengikuti silibus yang berbeza dengan pelajar Malaysia yang mengikuti susur galur SPM.

Apa yang lebih dikhuatiri, jurang di antara kaum akan menjadi lebih besar kerana UEC dilaksanakan di sekolah-sekolah persendirian Cina. Dengan medium pengajaran bahasa Mandarin, ini akan mengakibatkan kurangnya pendedahan komunikasi di antara pelajar di sekolah tersebut dengan pelajar dari kaum lain di negara kita.

Mengiktiraf UEC bermakna kita akan melahirkan generasi kaum Cina yang semakin terpisah daripada idea asimilasi dan pergaulan antara kaum. Kesannya mungkin tidak dirasai secara mengejut, tetapi masalah perbezaan pendapat di antara kaum pada pendapat penulis akan lebih diburukkan sekiranya kerajaan Pakatan Harapan mengiktiraf UEC hanya atas dasar kepentingan masyarakat Cina semata-mata.

Kesan domino yang mungkin wujud selepas pengiktirafan UEC pada ramalan penulis, akan wujud gesaan agar sekolah-sekolah jenis kebangsaan CIna mula mahu memberi penekanan silibus mereka yang selama ini berpandukan falsafah pendidikan negara, kepada silibus yang digunapakai untuk UEC.

Tak salah rasanya kalau penulis katakan, Inilah yang diperjuangkan oleh Dong Zong sejak zaman sebelum kemerdekaan lagi. Begitulah serba sedikit kesan Domino yang saya maksudkan.

Kementerian Pendidikan ketika ini sudahpun didesak beberapa kumpulan masyarakat dan politik Cina untuk mula melaksanakan janji dalam manifesto pilihanraya, untuk Malaysia mengiktiraf UEC. Pada hemat penulis, tidak wujud kebaikan bersama dapat dikongsi rakyat Malaysia, sekiranya kerajaan mengambil langkah memenuhi janji tersebut.

Saya merasakan majoriti besar rakyat Malaysia khasnya orang Melayu dan India tidak jelas tentang isu UEC, jadi saya menjalankan tanggungjawab saya untuk menerangkan serba sedikit tentang perihal ini agar kita tidak melakukan kesilapan yang hanya merugikan kita dalam jangka masa panjang - sebagai sebuah negara.

Adalah menjadi tanggungjawab saya memaklumkan tentang isu ini atas kapasiti saya sebagai seorang pengkaji dan ahli akademik. Sekiranya dilihat dengan jujur dan ikhlas, isu yang saya bawakan ini sepatutnya tidak dilihat sebagai satu usaha membawa isu perkauman. Kita patut menilai isu ini dalam skop yang jauh lebih besar iaitu pembangunan jati diri masyarakat.

Antara individu berbangsa Cina yang saya rasakan baik untuk dicontohi dalam isu pendidikan serta usaha memartabatkan bahasa kebangsaan, adalah Professor Datuk Dr. Teo Kok Seong yang kerap membidas masyarakat Cina agar tidak terlalu terikut-ikut mahu sama seperti masyarakat Cina di Hong Kong dan Taiwan, sehingga terlupa keperluan-keperluan menjadi warganegara Malaysia yang sedia ada.

Selain itu, Professor Emeritus Khoo Kay Kim adalah antara negarawan berbangsa Cina yang dilihat mampu menjadi contoh terbaik dalam meneliti apa itu identiti sebenar 'Cina Malaysia.' Walaupun mendapat pendidikan awal di sekolah aliran Inggeris, perkenalannya dengan seni teater serta acara kesenian membawanya kepada minat untuk menguasai Bahasa Melayu dengan lebih baik.

Minatnya itu berkembang sehinggakan beliau mengambil sastera Melayu sebagai pilihan minor semasa zaman pendidikannya. Kini Prof. Khoo Kay Kim bukan saja terkenal sebagai seorang yang memberikan impak besar pada negara kita, malahan turut sama terkenal sebagai seorang tokoh yang mampu berkomunikasi dengan Bahasa Melayu pada tahap sempurna. (Kami pernah menampilkan beliau dalam artikel kami berkenaan gelaran profesor sebelum ini. - admin)

Apa yang saya ingin sampaikan, wujud perbezaan yang sangat besar dalam mentaliti pemikiran pemimpin masyarakat Cina zaman dahulu dengan zaman sekarang di negara kita, sehingga mempengaruhi corak berfikir masyarakat Cina secara amnya.

Dengan laporan hampir 95 peratus pengundi Cina mengundi kerajaan ketika ini, mungkin didorong kuat hasrat mahu melihat UEC diiktiraf. Persoalannya, ke mana hala tuju Malaysia, apabila bangsa lain berbahasa Melayu sementara masyarakat Cina lebih gemar berbahasa sesama mereka sahaja?


10 Kisah Hidup Freddie Mercury Yang Ramai Tak Tahu

Siapa tak kenal dengan frontman dan penyanyi kumpulan rock terkemuka dunia, Queen.

Lagenda menceritakan bahawa Freddie Mercury tersangat hebat sehinggakan dia hanya perlu berdiri tanpa berbuat apa-apa dan pentas itu akan "rock" dengan sendirinya.

Beliau terkenal dengan tingkahlakunya yang sangat ranggi dan suara yang sangat tinggi. Walaupun begitu, terdapat beberapa perkara mengenainya yang tidak diketahui ramai.

iluminasi.com ingin kongsikan 10 perkara mengenai Freddie Mercury yang ramai tak tahu.

Hampir semua yang mengenalinya, hanya menggunakan nama Freddie Mercury. Namun, nama sebenar yang diberikan kepadanya adalah Farrokh Bulsara.

Beliau mula menggunakan nama Freddie ketika berada di sekolah asrama lelaki, St. Peter, di Mumbai. Beliau secara sah menukarkan namanya kepada Freddie Mercury sekitar tahun 1970an, ketika Queen ditubuhkan.

Freddie menghasilkan logo kumpulan Queen yang sangat terkenal, sebelum mengeluarkan album mereka yang pertama.

Ramai yang tak tahu bahawa Freddie merupakan lepasan ijazah seni dan reka bentuk grafik dari Ealing Art College, London, England.

Logo tersebut merupakan gabungan zodiak kelahiran semua ahli kumpulan Queen. 2 hari "Leo" mewakili John Deacon dan Roger Taylor, ketam "Cancer" mewakili Brian May dan 2 pari-pari mewakili zodiak "Virgo" Freddie.

Huruf Q dan mahkota mewakili nama band, dan burung phoenix melambangkan perlindungan kepada semua.

Freddie adalah individu yang bertanggungjawab mempopularkan penggunaan mikrofon yang dipasangkan pada tiang mikrofon tanpa tapak.

Semuanya berlaku secara tidak sengaja. Ketika sedang berada di tengah-tengah konsert Queen, Freddie mencapai tiang mikrofon dengan kuat, membuatkan ia patah dan terpisah daripada tapaknya.

Apa yang tinggal adalah mikrofon dan bahagian atas tiang tersebut, dan persembahan harus diteruskan, jadi beliau tidak menghiraukannya.

Peminat-peminat Freddie suka menamakan barangan mereka menggunakan nama idola mereka ini. Mungkin disebabkan oleh Freddie adalah penyanyi rock yang paling berkarisma dan disayangi dalam sejarah.

Atau mungkin juga kerana keperibadiannya yang menarik. Tak kisah lah sebab apa sekalipun, sebutir asteroid dan sejenis bunga mawar telah dinamakan bersempena namanya.

Asteroid 17473 yang ditemui pada tahun 1991 telah dinamakan sebagai Asteroid 17473 Freddiemercury untuk menghormati ulangtahun kelahirannya yang ke-70, pada tahun 2016.

Dikatakan bahawa salah satu daripada bunga kegemarannya adalah bunga mawar kuning. Variasi bunga mawar ini ditemui oleh Eric Stainthorpe dan Battersby Roses memperkenalkannya beberapa tahun selepas kematian Freddie pada tahun 1991.

Ketika berada di atas pentas, Freddie sentiasa memiliki karekter yang bersemangat dan tingkah laku pelik serta luar biasa yang menarik perhatian.

Namun apabila tidak membuat persembahan, beliau dikenali sebagai seorang yang pemalu. Apabila anda melihatnya, anda akan mendapati Freddie sangat bertenaga.

Beliau sangat menawan, berkarisma dan penuh ketulusan. Tetapi pada masa-masa tertentu, dia akan menjadi seperti tiba-tiba terdapat tembok di sekelilingnya.

Freddie sangat paradoks. Malah, walaupun dia mempunyai kemahiran bermain piano yang hebat, namun meragui kebolehannya itu.

Dia menyangkakan dirinya adalah sederhana, oleh itu dia semaking kurang bermain piano dalam kerjayanya.

Adalah sangat sukar untuk membayangkan perbezaan personaliti yang dimilikinya ketika berada di atas pentas dan pada waktu-waktu lain.

Freddie pernah berkata, "Saya adalah seperti charmeleon. Saya rasa ia adalah ganbungan banyak karekter. Dan saya seorang yang sangat ekstrem. Apabila saya berada di atas pentas, saya menjadi sangat berbeza. Tak ada separuh-separuh. Anda perlu mempunyai daya tahan untuk menjadi seorang rockstar, anda tak boleh goyah,".

Jika seseorang itu sangat kreatif dan berbakat seperti Freddie, inspirasi boleh datang pada bila-bila dan di mana sahaja, yang mana sebab kepada pembantu peribadinya membawa kertas dan pen setiap masa.

Sebagai contoh, dia menulis lagu "Life is Real" yang didedikasikan kepada John Lennon ketika berada dalam kapal terbang, dalam perjalanan ke New York.

Lagu "Crazy Little Thing Called Love" ditulis ketika dia sedang berehat di dalam tab mandi dalam hotel Bayerischer Hof di Munich, Jerman.

Ketika ditemuramah, dia berkata: "Saya hanya mengambil masa 5 hingga 10 minit untuk menghasilkan "Crazy Little Thing Called Love". Saya menghasilkannya menggunakan gitar yang mana saya tidak pandai kerana hanya tahu 4 kod gitar sahaja. Kerana kemahiran gitar saya terhad, ia membuatkan saya terpaksa bekerja dalam sudut yang kecil, dan disebabkan itu, sayang menghasilkan lagu yang bagus, saya rasa,".

Pada satu ketika, dilaporkan bahawa Freddie memiliki 10 ekor kucing. Freddie sangat sayangkan kucing-kuncingnya sehinggakan mempunyai potret haiwan peliharannya itu.

Ketika dalam jelajah konsert, dia akan "menelefon" kucing-kucingnya di rumah. Bekas kekasihnya Mary Austin akan memegang telefon supaya kucing-kucing Freddie boleh mendengar suaranya.

Freddie mengambil kucing-kucing itu daripada pusat penyelamat dan dalam album solonya, Mr. Bad Guy, dia berkata album itu didedikasikan "kepada kucing saya, Jerry, dan juga Tom, Oscar dan Tifany, dan semua kucing di dunia, orang lain saya tak kisah!".

Kucing-kucing ini menerima hadiah daripad Freddie ketika Krismas. Malah, dia mencipta lagu khas untuk kucing kesayangannya, Delilah, yang dimasukkan dalam album Queen, Innuendo.

Vokal Freddie berada pada julat 3 oktaf, dan hampir 4 oktaf. Vokal Mariah Carey pada julat 5 oktah. Apabila bercakap, suaranya agak "dalam" namun kebanyakan daripada nyanyiannya berada pada julat tenor (vokal suara lelaki yang paling tinggi)

Freddie, ibu bapa dan adik perempuannya, Kashmira menganut dan mengamalkan agama Zoroastrianisma.

Ia adalah salah satu agama yang tertua di dunia, yang mempercayai kewujudan satu tuhan, mempunyai 2 teori dalam pembentukan alam semesta (baik dan jahat), dan mempunyai teori hari kiamat yang meramalkan kemusnahan kejahatan.

Ajaran ini dibawa oleh "nabi" Parsi kuno bernama Zarathustra dari Iran yang hidup sekitar tahun 1100-550 SM.

Walaupun Freddie tidak mengamalkan untuk bertahun-tahun lamanya, namun pengebumiannya dilakukan oleh paderi Zoroastrian.

Perkataan "Bismillah" dalam lagu yang menerima anugerah oleh Guinness Book of Records sebagai lagu paling digemari di United Kingdom iaitu Bohemian Rapsody, tidak ada kena mengena dengan Allah atau agama Islam.

Tetapi ia lebih kepada doktrin Majusi, Lucifer, paganisme, tentang pertarungan dalam kehidupan Freddie sendiri.

Walaupun Freddi Mercuri terkenal di seluruh dunia sebagai penyanyi kumpulan Queen dan antara rockers terhebat dalam sejarah, namun beliau dibesarkan di sebuah pulau yang terpencil di pulau Zanzibar, Afrika selepas bapanya ditawarkan pekerjaan sebagai seorang juruwang di Pejabat Kolonial British.

Walaubagaimanapun, apabila revolusi melanda kepulauan Tanzania pada tahun 1946, Freddie dan ibu bapanya telah melarikan diri ke Britain.


Kronologi Tealive vs Chatime Yang Anda Perlu Tahu

Baru-baru ini, kita dikejutkan dengan berita arahan penutupan operasi Tealive di Malaysia oleh pihak mahkamah. Keadaan ini mengejutkan ramai pihak kerana pengumuman ini seolah-olah dibuat secara tiba-tiba. Apa pula akan jadi terhadap ratusan pekerja Tealive dan lebih 100 cawangan Tealive?

Sebenarnya, kes ini bukanlah perkara baru sebaliknya telah bermula sejak awal tahun 2017 lagi. Malah, ianya begitu kompleks memandangkan kedua-dua syarikat ini mempunyai alasan mereka yang tersendiri untuk mempertahankan setiap tindakan yang dibuat oleh mereka.

Loob Holding telah menandatangani perjanjian jangka masa panjang dengan La Kaffa, iaitu syarikat yang memegang hakcipta jenama Chatime untuk membuka cawangan Chatime di Malaysia. Maka, pada tahun 2010, francais pertama Chatime telah dibuka di Malaysia yang terletak di Pavilion.

Beberapa tahun kemudian, konsep minuman bubble tea yang dibawa oleh Chatime semakin mendapat tempat dalam kalangan rakyat Malaysia. Malah, Chatime juga mendapat persaingan yang sengit apabila puluhan jenama minuman bubble tea turut dibuka di Malaysia.

Walau pun begitu, jenama Chatime terus kukuh dalam pasaran Malaysia. Pada 2016, terdapat kira-kira 145 cawangan Chatime seluruh Malaysia.

Pada Januari 2017, La Kaffa iaitu pemilik jenama Chatime telah membuat pengumuman tentang penamatan Loob Holding sebagai pemegang lesen francais yang utama di Malaysia. Keputusan ini mengejutkan Loob Holding memandangkan pihak La Kaffa ada memanggil mereka untuk mengadakan perbincangan mengenai perkara ini.

Malangnya, tidak lama kemudian La Kaffa terus membuat pengumuman penamatan kontrak Loob Holding selaku pemilik lesen francais utama Chatime di Malaysia. Perkara ini semestinya mengejutkan Loob Holding sendiri memandangkan mereka masih mempunyai kontrak yang masih berbaki 20 tahun.

Apabila penamatan kontrak ini diumumkan, maka bermula beberapa siri tuduh menuduh dan penjelasan daripada kedua pihak ini. Antaranya:

1. La Kaffa mengatakan Loob Holding tidak mendapat kebenarannya untuk menggunakan bahan-bahan yang diragui. Loob Holding mempertahankan tindakannya dan mengatakan bahan yang digunakan halal dan berkualiti. Malah, Loob Holding mengatakan mereka membeli barang tersebut untuk menghasilkan perisa yang digemari rakyat Malaysia antaranya perisa coklat Cadbury dan Horlicks.

2. La Kaffa mengatakan bahawa Loob Holding tidak membeli bahan mentah daripada pengedar utamanya berdasarkan perjanjian yang dipersetujui. Loob Holding mengatakan bahawa bahan-bahan mentah tersebut dijual terlalu mahal dan mereka mampu memperolehi bahan mentah yang sama dengan harga yang jauh lebih murah.

3. Loob Holding tidak berpuas hati atas tindakan La Kaffa bertindak menjual serbuk minuman 3-in-1 Chatime di Malaysia tanpa melalui Loob Holding selaku pemegang lesen francais utama di Malaysia. Tindakan La Kaffa ini seolah-oleh menganaktirikan Loob Holding selaku pemegang lesen francais utama di Malaysia.

4. La Kaffa mendakwa Loob Holding tidak membayar royalti mengikut tempoh yang dijanjikan. Loob Holding dalam kenyataan balasnya mendakwa mereka mendapat nasihat daripada peguam untuk berbuat demikian memandangkan terdapat konflik yang belum dapat diselesaikan oleh kedua syarikat ini.

Beberapa konflik di atas adalah antara konflik yang diketahui umum melalui pengumuman yang dibuat. Berkemungkinan besar terdapat perkara-perkara lain antara kedua syarikat ini yang tidak diberitahu kepada orang luar.

Setelah penamatan kontrak Loob Holding sebagai pemegang lesen francais utama Chatime, Bryan Loo iaitu Ketua Pegawai Eksekutif Loob Holding telah bertindak membuka perniagaan mirip Chatime yang diberi nama Tealive pada bulan Februari 2017. Beliau juga bertindak agresif dengan membuat pelaburan besar bagi menjenamakan semula 161 cawangan Chatime kepada Tealive.

Pembukaan Tealive ini semestinya tidak disenangi La Kaffa. Malah, ianya boleh dikatakan menimbulkan konflik yang lebih parah. Sebagai contoh, dalam perjanjian terdahulu yang ditandatangani oleh Loob Holding untuk membuka cawangan Chatime di Malaysia, terdapat satu perenggan yang menyatakan Loob Holding tidak boleh membuka perniagaan yang mirip atau menjadi pesaing kepada Chatime dalam tempoh masa tertentu selepas kontrak mereka tamat.

Walau bagaimanapun, pembukaan Tealive ini jelas melanggar perjanjian tersebut kerana jenis dan produk yang hampir sama. Selain itu, La Kaffa juga menuduh Loob Holding menggunakan segala aset dan dokumen Chatime kerana penjenamaan semula hampir kesemua cawangan Chatime kepada Tealive dilakukan dalam masa yang begitu singkat.

Beberapa siri pendakwaan telah dijalankan sebelum ini dan pada 27 Jun 2018, Mahkamah Rayuan telah mengeluarkan arahan penutupan kesemua cawangan Tealive di Malaysia. Walau bagaimanapun, Loob Holding selaku pemilik Tealive mengatakan mereka akan membawa perkara ini ke Mahkamah Tinggi.

Nota: Sehingga artikel ini ditulis, Tealive masih beroperasi seperti biasa.


5 Kes Penjenayah Dijatuhi Hukuman Pelik-Pelik Oleh Mahkamah

Hukuman penjara, rotan, kerja komuniti atau hukuman mati ada kalanya tidak berkesan dalam mendidik pesalah laku, dalam menangani masalah jenayah.

Bentuk hukuman yang ada entah kenapa dilihat tidak mampu memberikan perasaan gementar atau takut kepada mana-mana individu, dengan masalah jenayah tetap terus berlaku. Mungkin ini sesuatu yang harus kita terima, bukan sebagai norma tetapi sebagai satu hakikat jenayah akan tetap berlaku. Apa yang penting kita mampu membendungnya.

Nasib baiklah hukuman bersifat konvensional tidak berkesan, mahkamah mempunyai kebebasan untuk mengenakan hukuman yang bukan sekadar menghukum, malah memalukan pesalah sebagai balasan perbuatan mereka. Berikut adalah lima hukuman yang kami rasakan unik pernah digunakan dalam 'mendidik' pesalah laku undang-undang.

Russell Teeter, adalah seorang ahli perniagaan peralatan kebun bersama isterinya. Walaupun begitu, Russell mempunyai rekod gemar mendedahkan alat sulit kepada golongan individu perempuan bawah umur dengan 10 pertuduhan semenjak tahun 1976. Ini menyebabkan nama beliau diletakkan ke dalam daftar pesalah laku seksual Amerika Syarikat.

Namun Russell tidak serik walaupun dah berada di penghujung usia. Ketika sudah berusia 69 tahun pada tahun 2006, dia sekali lagi menayangkan zakarnya pada budak perempuan berusia 10 tahun.

Kecewa dengan kelakuan Russell, mahkamah menjatuhkan hukuman penjara 60 hari atas perbuatannya itu. Bagi menanam rasa insaf dalam dirinya, mahkamah memerintah Russell selepas menjalani hukuman penjara, diwajibkan memakai sehelai t-shirt bertulis 'saya seorang pesalah laku seksual berdaftar' selama 22 bulan, setiap kali dia berada di kedai menguruskan perniagaannya bagi melindungi pelanggan yang datang. (rujukan)

Sepasang suami isteri bernama Daniel dan Eloise Mirales didapati bersalah mencuri $250,000 daripada tabung kebajikan mangsa jenayah di Harris County, Houston, Texas. Ekoran jenayah mereka yang agak berat, kedua-duanya dikenakan hukuman penjara selama 180 hari setiap seorang, denda serta beratus jam perkhidmatan komuniti.

Apa yang menarik, selepas tamat hukuman penjara mereka, kedua-duanya perlu memaparkan papan tanda di depan rumah mereka yang bertulis 'Daniel dan Eloise Mireles adalah pencuri.'

Tidak cukup dengan itu, mereka perlu berdiri setiap hujung minggu selama 5 jam di sebuah persimpangan jalan yang sibuk - sambil memegang sepanduk yang membawakan mesej 'Saya pencuri tabung kebajikan Harris County sebanyak $250,000.' Memang memalukan, tetapi setimpal kerana jumlah yang mereka curi agak besar. (rujukan)

Ini pasti menarik perhatian sifu-sifu hartanah sewa rumah. Seorang tuan rumah bernama Nicholas Dionisopoulos dari Cleveland didakwa oleh penyewanya tidak mempedulikan keadaan premis rumah yang disewakan. Nicholas yang memiliki 41 unit kedaiaman (wow!) cuai dalam menyelia kondisi rumah sehingga menyebabkan penghuni yang menyewa tinggal dalam keadaan risau.

Pihak mahkamah menjatuhkan hukuman denda $100,000 pada Nicholas namun itu saja belum cukup. Semua sewa yang dikutip sebelum itu perlu diberikan kepada mahkamah untuk memperbaiki masalah rumah penyewa. Nicholas ditahan dalam salah satu rumahnya yang uzur selama enam bulan, dengan hanya boleh meninggalkan rumah beliau atas urusan membaiki rumah penyewa, ke gereja atau menghadiri majlis keluarga. (rujukan)

Seorang wanita bernama Shena Hardin sedang memandu, sebelum perjalanannya dihentikan oleh bas sekolah yang berhenti di depannya. Tidak dapat bersabar, Shena masuk ke bahu jalan cuba memintas bas namun tindakannya itu dirakamkan oleh pemandu bas tersebut.

Nasib tidak menyebelahi Shena selepas tidak jauh daripada itu, kereta peronda mengesan perbuatannya dan menahan beliau. Bukti video yang dirakamkan menjatuhkan kesalahan dengan hukuman denda $250 serta lesennya digantung 30 hari. Dia juga diwajibkan berdiri di tepi jalan selama 2 hari sambil memegang sepanduk bertulis 'hanya orang bodoh akan memandu di bahu jalan bagi mengelakkan bas sekolah yang berhenti.' (rujukan)

Kami pernah menerbitkan artikel tentang Hakim kreatif Michael Cicconetti yang bertugas di Ohio. Beliau menghakimi perbicaraan seorang pemuda bernama Jeremy T. Sherwood yang didakwa mencuri video di sebuah kedai video porno. Berikutan jenayah yang dilakukan agak ringan, Michael memberi pemuda itu dua pilihan hukuman.

Yang pertama - dihukum penjara 30 hari. Kedua? Berdiri di depan kedai tersebut selama tiga hari dengan memegang sepanduk yang bertulis 'see no evil' (tidak menonton perkara buruk) sambil matanya diikat.

Jeremy memilih hukuman dimalukan di tempat awam selama tiga hari itu. (rujukan)


Kisah Lelaki Yang Selamatkan Hutan Dengan Kitar Semula Fon Pintar

Kebiasaannya, telefon pintar boleh digunakan sekitar 3 - 5 tahun sebelum ia perlu diganti kerena sudah rosak atau ketinggalan teknologi. Telefon pintar dan barang-barang elektronik merupakan antara ancaman kepada alam sekitar pada zaman kini memandangkan tempoh hayatnya yang singkat.

Sekiranya anda bercadang untuk membuang telefon tersebut, pastikan anda melupuskannya dengan cara yang betul kerana telefon biasanya diperbuat daripada bahan-bahan kimia yang boleh mencemarkan alam sekitar. Cara yang terbaik adalah meletakkannya dalam kotak pelupusan telefon lama yang biasanya disediakan di pusat pengumpulan kitar semula barang.

Di Malaysia mahupun serata dunia, biasanya kerajaan akan mewartakan sesetengah kawasan sebagai hutan simpan. Kawasan yang sudah diwartakan ini berperanan sebagai tempat tadahan hujan dan tidak boleh diceroboh dan ditebang sama sekali.

Bagi memastikan sumber hutan terus terpelihara, kerajaan biasanya hanya akan mengeluarkan lesen menebang pokok kepada syarikat-syarikat layak sahaja. Jumlah lesen yang dikeluarkan ini dihadkan bagi kawasan dan tempoh tertentu sahaja bagi memastikan kita mempunyai sumber hutan untuk tempoh masa yang panjang.

Walau bagaimanapun, kegiatan penebangan secara haram masih juga berlaku. Lokasi penebangan hutan yang terpencil menyukarkan pihak berkuasa melakukan pemantauan dan membuat serbuan ke atas syarikat yang menjalankan aktiviti penebangan secara haram ini.

Peratusan aktiviti penebangan haram juga sangat membimbangkan. Mengikut laman National Geographic, kira-kira 50% hingga 90% aktiviti penebangan hutan diseluruh dunia adalah dilakukan secara haram. Penebangan secara haram ini semestinya menjejaskan ekosistem semulajadi tumbuh-tumbuhan dan haiwan kawasan hutan yang ditebang.

Bagaimanakah kita boleh menangani perkara ini? Adakah terdapat teknologi tertentu yang dibangunkan bagi membolehkan pihak berkuasa memantau aktiviti penebangan secara haram ini?

Percayakah anda, seorang jurutera bernama  Aubrey Daniels telah membangunkan satu teknologi dimana telefon-telefon lama ini boleh dimanfaatkan kembali dan digunakan untuk menyelamatkan kawasan hutan simpan daripada aktiviti penebangan secara haram?

Sewaktu sedang mengembara di sebuah hutan di kawasan Indonesia, seorang lelaki bernama Topher White telah terserempak dengan sekumpulan pekerja yang sedang menebang pokok secara haram. Menariknya, kegiatan itu tidak jauh daripada stesyen renjer yang berada di kawasan berdekatan.

Walau bagaimanapun, bunyi kicauan buruk dan serangga seolah-olah menenggelamkan bunyi bising yang terhasil daripada gergaji para pekerja ini. Dalam erti kata lain, walaupun terdapat stesyen renjer yang berada di kawasan berhampiran, pasukan renjer ini tidak dapat mendengar dengan jelas terdapat aktiviti penebangan hutan yang sedang dilakukan oleh pembalak haram tersebut.

Keadaan ini memberikan ilham kepada Topher White untuk mencipta satu alat yang dapat mengesan bunyi bising daripada gergaji pembalak haram dan menghantar notifikasi kepada pasukan renjer untuk melakukan serbuan dengan segera. Maka, lahirlah idea penggunaan telefon pintar lama yang dijadikan sebagai mikrofon untuk mengesan bunyi bising yang dihasilkan oleh gergaji pembalak haram.

Setelah berjaya membangunkan sistem yang diimpikan, beliau kembali semula ke kawasan hutan tersebut untuk mencuba alat yang baru dibangunkan itu. Beliau memasang beberapa telefon yang telah diubahsuai tersebut di beberapa laluan masuk dan kawasan strategik.

Tidak lama kemudian, beliau mendapat notifikasi di telefon bimbitnya tentang bunyi bising yang berkemungkinan dihasilkan oleh pembalak haram ini. Setelah memaklumkan perkara tersebut kepada pasukan renjer, mereka kemudiannya bergegas ke tempat kejadian untuk membuat serbuan dan ternyata alat ciptaannya itu benar-benar dapat mengesan aktiviti pembalakan haram!

Bagi memastikan sistem yang dibangunkan ini berfungsi dengan sebaiknya, beliau telah meletakkan telefon tersebut dalam bekas plastik untuk melindunginya daripada air hujan. Selain itu, satu panel solar juga disambung padanya untuk membekalkan tenaga elektrik. Apabila telefon ini mengesan bunyi bising, maka secara automatik ia akan menghantar notifikasi melalui mesej atau emel kepada pihak berkuasa.

Terdapat juga pihak yang menyarankan penggunaan drone dan satelit untuk memantau aktiviti penebangan secara haram. Walau bagaimapun, kedua-dua teknologi ini secara umumnya tidak membenarkan pihak berkuasa bertindak balas dalam masa nyata kerana informasi yang didapati adalah dalam bentuk imej. Sebaik sahaja pihak berkuasa melakukan serbuan, pembalak haram ini biasanya sudah melarikan diri.

Topher White sangat serius dalam membangunkan teknologi ini. Beliau telah menubuhkan sebuah organasi diberi nama Rainforest Connection yang berperanan untuk mengumpulkan telefon-telefon pintar terpakai bagi tujuan ini. Beliau juga sudah membangunkan lebih 100 alat pengesan bunyi ini yang dipasang di hutan-hutan sekitar Indonesia, Cameroon, Romania, Brazil, Ecuador, Peru, Nicaragua dan Bolivia.

Beliau juga telah melancarkan kempen di laman KickStarter bagi mengumpul dana bagi usahanya ini. Pada masa hadapan, beliau juga merancang untuk membina teknologi bagi mengesan pemburu haram pula bagi melindungi haiwan-haiwan yang diancam kepupusan.


10 Rakan Sepasukan Bola Sepak Ternama Yang Membenci Sesama Sendiri

Dalam bidang apa sekalipun, berkemungkinan besar anda akan bertemu dan bekerja bersama-sama, dengan individu yang anda tidak suka.

Sama ada bekerja di pejabat atau di atas padang bola sepak, bersama-sama orang-orang yang sama seharian pasti akan membuatkan anda tidak senang dengan 1 atau 2 individu, yang harus dihadapi secara berterusan.

Sebagai pemain bola sepak, permusuhan sesama pemain sepasukan boleh berlaku dengan mudah. Ia disebabkan setiap pemain mempunyai ego masing-masing dan setiap posisi akan menjadi persaingan.

Dan persaingan ini membuatkan mereka bermasam muka yang akhirnya mencetuskan pergaduhan. iluminasi.com ingin berkongsi 10 rakan sepasukan bola sepak terkemuka yang membenci antara satu sama lain.

Andy Cole dan Teddy Sheringham bermain bersama-sama untuk Manchester United dan England selama bertahun-tahun dan membentuk duo serangan yang sangat hebat.

Melihatkan hubungan mereka di atas padang, anda tak akan perasan jika terdapat sebarang pergolakan; mereka profesional dan lakukan apa yang sepatutnya untuk pasukan, melupakan perbezaan mereka, namun di sebalik itu berlaku permusuhan yang nyata antara satu sama lain.

Rasa tidak puas hati ini bermula ketika Andy Cole membuat penampilan pertamanya dengan England. Apa yang sepatutnya menjadi satu detik gembira, telah bertukar menjadi duka apabila Andy dimasukkan menggantikan Terry.

Andy yang ketika itu berdebar-debar untuk masuk ke padang buat kali pertama mewakili England, mahu bersalaman dengan Terry, namun tidak disambut, tanpa sebab.

Andy Cole mengulas akan insiden itu: "Sejak saat itu, saya tahu Terry bukan untuk saya, kami bermain dan menjaringkan gol bersama-sama selepas kejadian itu, namun saya tak pernah bercakap dengannya. Saya lebih rela duduk dengan orang yang mematahkan kaki saya (Neil Ruddock), tetapi dengan Teddy Sheringham? Lupakan saja,".

Andy Cole terus membenci Teddy Sheringham secara peribada selama lebih 15 tahun. Berdasarkan video di atas, kelihatan seperti Teddy mungkin tertekan dikeluarkan dan bukannya sengaja untuk mengguris hati Andy.

Dalam kariernya sebagai pemain bola sepak, Zlatan Ibrahimovic telah bermusuhan dengan ramai pemain disebabkan oleh sikapnya. Pertengkaran yang lebih menjadi bualan hangat adakah ketika Zlatan bermain untuk Ajax.

Beliau dan rakan sepasukan, Rafael Van Der Vaart masih memupuk reputasi mereka sebagai pemain dan kelihatan baik antara satu sama lain, sehinggalah Sweden bertemu dengan Holland pada perlawanan persahabatan selepas Euro 2004.

Dalam perlawanan tersebut, Zlatan melakukan bentesan yang agak keras, sehingga menyebabkan kecederaan pada ligamen buku lali Rafael, memaksa pemain Belanda itu diusung keluar padang.

Rafael kemudiannya memberitahu pihak media bahawa Zlatan mencederakannya dengan sengaja, membuatkan Zlatan berang. Zlatan memberitahu Rafael bahawa jika dia menuduhnya sekali lagi, beliau akan mematahkan kaki Rafael dan kali ini betul-betul dengan sengaja.

Anda rasa sengaja atau tidak tindakan Zlatan dalam video di atas? Penulis rasa memang macam sengaja.

Kedua-dua individu ini merupakan antara penjaga gol terbaik di planet. Oliver Kahn menempa namanya semasa bermain untuk Bayern Munich dan selama bertahun-tahun beliau juga menjadi pilihan utama untuk pasukan kebangsaan Jerman.

Manakala Jens Lehmann juga mencuba sehabis baik, dan jika beliau merupakan rakyat negara lain, sudah pasti menjadi pemain utama juga. Namun disebabkan Jens bersaing dengan Oliver, penampilannya dengan pasukan Jerman adalah jarang-jarang sekali.

Sehingga tahun 2006, Oliver Kahn merupakan penjaga gol pilihan utama, namun pengurus baru pasukan, Jurgen Klinsmann telah mengubah nasib Jens Lehmann.

Jens dipilih untuk mengambil alih tempat seterunya itu dan Oliver berasa sangat berang lantas mengkritik keputusan Jurgen secara terbuka.

Jens kemudiannya membalas kembali dan perang mulut itu menjadi semakin peribadi, dengan Jens kemudiannya menyerang kekasih Oliver di media.

Ia tidak berakhir di situ, Oliver kemudiannya menyerang Jens selepas bersara pada tahun 2008, mengejek penjaga gol Arsenal kerana posisinya dirampas oleh Manuel Almunia.

Pada tahun 2011, John Terry disiasat berikutan dakwaan tindakan perkauman yang dilakukannya. Beliau telah didakwa melakukan perkara tersebut kepada Anton Ferdinand, sehingga pihak polis terlibat sama. Melihatkan rakaman yang dibuat, dakwaan itu diambil alih oleh persatuan bola sepak.

Rakaman tersebut menunjukkan dengan jelas penghinaan perkauman keluar daripada mulut John Terry. Walaupun tidak dapat memastikan apa yang sebenar diperkatakan oleh beliau, namun mereka menyimpulkan bahawa John merujuk kepada warna kulit dan bangsa mereka.

Beliau akhirnya didakwa kerana menghina dengan merujuk kepada asal usul etnik dan / atau warna dan / atau bangsa Anton Ferdinand.

Tindakan diambil dan beliau dilucutkan daripada menjadi kapten England, dan jelas sekali ia membuatkan abang Anton, Rio Ferdinand tidak senang dengan perkara ini.

Insiden ini telah membuatkan persahabatan di antara kedua-dua pemain England ini terkubur.

Adalah tidak pelik untuk melihat Cristiano Ronaldo menunjukkan rasa berangnya di atas padang. Beliau suka menjaringkan gol dan itu sahaja yang penting baginya.

Namun apabila Gareth Bale datang ke Real Madrid, beliau juga mempunyai keinginan yang sama seperti Ronaldo, membuatkan Ronaldo berasa tercabar dengannya.

Perkataan "benci" mungkin agak tidak kena untuk menggambarkan hubungan Cristiano Ronalo dengan Gareth Bale, namun terdapat banyak bukti yang menunjukkan bahawa kedua-dua pemain bintang ini tidak begitu senang dengan masing-masing.

Ketidakpuasan hati mula menggelegak pada musim 2014/2015. Ronaldo kerap menunjukkan rasa kecewanya terhadap Bale yang lebih memilih untuk membuat percubaan gol berbanding menghantar bola kepadanya.

Contoh paling jelas pada Januari 2015 ketika perlawanan menentang Espanyol, apabila Ronaldo menunjukkan rasa marahnya pada Bale membuatkan penonton mula membuat bunyi siulan kepadanya.

Selain itu, Ronaldo adalah satu-satunya pemain yang tidak memeluk Bale ketika pemain Wales itu menjaringkan gol pada perlawanan akhir Liga Juara-Juara Eropah, dan agen Bale terlepas cakap pada Oktober 2015 dengan memberitahu kepada stesen radio bahawa kedua-dua pemain ini tidak serasi.

Kedua-duanya menegaskan bahawa mereka tidak mempunyai masalah namun anda boleh melihat sendiri bahasa badan mereka membuktikan sebalknya.


5 Kajian Saintifik Tentang Cinta Yang Setiap Pasangan Perlu Tahu

Emosi sangat sukar diukur, apatah lagi rasa cinta kita pada seseorang. Hanya mereka yang merasakan manisnya bercinta atau berkahwin tahu seronoknya mempunyai seorang individu lain yang sanggup bersama dengan kita, sepanjang hayat dia atau kita.

Dalam internet berlambak tips-tips bagaimana menjaga hubungan rumahtangga atau percintaan dikongsikan, namun kebanyakannya lebih mirip kepada perkongsian pandangan tanpa membawa hujah dalam bentuk kajian yang mempunyai sokongan mantap.

Hari ini kami kongsikan kepada anda beberapa kajian tentang cinta dan kasih sayang yang dibuat menggunakan kaedah saintifik dalam membantu mencerahkan lagi pemahaman kita berkenaan hubungan dua orang yang sedang bercinta.

Satu kajian tahun 1987 yang dijalankan oleh pakar psikologi terkenal Robert Boleslaw Zajonc dan kumpulan penyelidik daripada University of Michigan mendapati pasangan yang hidup lebih daripada 25 tahun bersama, akan mula memiliki ciri-ciri wajah yang serupa.

Faktor penguat yang menyebabkan fenomena itu berlaku berdasarkan kajian mereka dipercayai disebabkan daripada perasaan empati atau kasih pada pasangan, yang menyebabkan kita secara tak sengaja mengikut mimik muka pasangan kita. Sebagai contoh, cara senyuman seorang lelaki mungkin diikut oleh isterinya berulang kali, sehingga wajahnya tanpa sedar mengikut cara suaminya senyum.

Penyelidik menyimpulkan wujud perubahan pada ciri-ciri muka setiap pasangan yang menjadikan mereka seiras bukan kerana faktor genetik, tetapi disebabkan hubungan sosial yang berlaku di antara mereka setiap hari menyebabkan tabiat-tabiat wajah dikongsikan secara tanpa sedar. (rujukan pautan PDF)

Pada pandangan kita, amat sukar untuk mengekalkan hubungan jarak jauh dalam satu tempoh yang amat panjang, dengan ramai pasangan risau untuk berjauhan akan menyebabkan perpisahan.

Bagaimanapun satu kajian pada tahun 2013 oleh penyelidik Crystal Jiang dan Jeffrey Hancock mendapati banyak faktor sebenarnya membantu mengukuhkan lagi hubungan ketika berjauhan dalam tempoh yang lama.

Kajian melibatkan 67 pasangan ini berjaya membuktikan pasangan yang berjauhan lebih mempercayai satu sama lain serta merasa lebih rapat dengan pasangannya. Walaupun berdepan kesukaran untuk berkomunikasi, pasangan berjauhan lebih banyak berbual tentang perkara yang penting dalam hubungan mereka berbanding mereka yang tinggal bersama.

Berjauhan juga dikatakan membantu membina imej atau persepsi yang baik terhadap pasangan. Kajian ini menunjukkan nasihat orang ramai yang hubungan jarak jauh tidak akan berjaya, hanyalah satu mitos tanpa asas. (rujukan)

Bagi mereka yang menghadapi kesukaran dalam perhubungan serta mahu mencari jalan memperbaiki keretakan, apa kata anda luangkan masa bersama pasangan anda menonton filem yang membawakan tema perhubungan. Kajian itu dijalankan oleh penyelidik Ronald Rogge serta pasukannya, selama 3 tahun dan diterbitkan pada tahun 2013.

Mereka mendapati kadar perceraian turun mendadak lebih separuh melibatkan pasangan yang menonton filem bersama-sama dan seterusnya berbincang tentang kandungan filem tersebut.

Perbincangan itu secara tak langsung membantu suami isteri mengenal pasti apa yang baik dan buruk dalam perhubungan mereka. Penyelidik mencadangkan agar suami isteri menonton sekurang-kurangnya lima buah filem sebulan bersama-sama berdua. (rujukan)

Pakar psikologi John Gottman daripada The Gottman Institute telah menjalankan kajian selama 40 tahun dalam mengenalpasti faktor-faktor utama yang menyebabkan sesuatu hubungan itu menuju kegagalan. Empat faktor itu namakan sebagai kritikan melampau, memandang rendah, terlalu defensif serta lebih gemar mengelak.

Kritikan adalah normal namun pasangan perlu belajar bagaimana membezakan kritikan yang memusnahkan dengan kritikan yang membina. Memandang rendah pula dianggap punca terbesar pasangan bercerai, kerana sifat ini akan menyebabkan satu pasangan bertindak secara sinis terhadap seorang lagi.

Selain itu Prof. Gottman juga mendapati pasangan yang saling memandang rendah satu sama lain lebih kerap dijangkiti penyakit seperti demam dan selsema.

Bagi mereka yang terlalu defensif pula hanya akan menyebabkan alasan-alasan mula digunakan bagi menutup kelemahan masing-masing dan pasangan yang lebih gemar mengelak pula takut untuk berkomunikasi. Kebiasaannya, pasangan yang kerap mengalami kritikan dan dipandang rendah akan mula memulakan tabiat ini dalam melindungi perasaannya. (rujukan)

Dalam satu kajian besar-besaran melibatkan lebih 5000 individu di United Kingdom dinamakan 'Enduring Love?' oleh The Open University dan Economic & Social Research Council UK, mendapati majoriti individu yang terlibat sebenarnya tidak mengharapkan sesuatu yang terlalu istimewa daripada pasangan mereka.

Kajian itu mendapati perkara yang paling ditagih setiap pasangan sebenarnya adalah tabiat-tabiat kecil yang kurang diendahkan, dengan majoriti peserta meletakkan ucapan terima kasih sebagai perbuatan paling berharga. Majoriti peserta juga sukakan sekiranya pasangan membawakan segelas air untuk mereka dengan bunga, hadiah atau coklat dianggap kurang penting berbanding 'hadiah' asas itu.

Bagi kaum wanita dalam kajian tersebut, majoritinya berharap agar pasangan atau suami mereka membantu menyelesaikan rutin-rutin harian di rumah seperti membasuh pinggan mangkuk atau tolong membasuh baju. Ramai peserta setuju perbuatan itu jauh lebih istimewa berbanding percubaan hendak menjadi romantik habis sekali-sekala. (rujukan pautan PDF)


5 CEO Dengan Gaji Paling Tinggi Di Dunia

Ramai di antara kita berangan-angan ingin menjadi seorang Ketua Pegawai Eksekutif atau CEO atas beberapa sebab dan salah satunya adalah gaji yang lumayan.

CEO adalah pangkat paling tinggi di dalam syarikat kerana mereka bertanggungjawab dalam menentukan semua keputusan utama, seperti menguruskan operasi, melaksanakan rancangan dan menghasilkan idea baru, menangani isu-isu dan banyak lagi.

Dan disebabkan ini, mereka dianggap sebagai layak untuk menerima gaji yang sangat tinggi. Kali ini iluminasi.com ingin kongsikan 5 CEO dengan pendapatan paling tinggi dunia.

Gregory Maffei adalah CEO dan Presiden syarikat Liberty Media Corporation. Gregory dilahirkan pada tahun 1960 di New York, Amerika Syarikat.

Beliau memiliki Ijazah Sarjana Muda Seni dari Dartmouth College dan juga Ijazah Pengurusan Perniagaan dari Harvard Business School.

Syarikat ini memiliki perniagaan hiburan, media dan komunikasi, termasuk anak syarikat Atlanta Braves, Formula 1 dan Sirius XM. Ketika ini beliau merupakan salah seorang CEO paling berjaya dan berpendapatan paling tinggi.

Agak membanggakan kerana individu yang berada di tangga ke-4 senarai CEO dengan gaji paling tinggi di dunia ini adalah anak kelahiran Malaysia.

Tan Hock Eng lahir pada tahun 1953 di Pulau Pinang. Beliau merupakan graduan dari Massachusetts Institute of Technology (MIT) dalam jurusan Kejuruteraan Mekanikal dan pemegang Ijazah Pengurusan Perniagaan dari Harvard Business School.

Beliau telah menjadi Ketua Pegawai Eksekutif dan Presiden di Brocade Communications Systems, Inc. sejak 17 November 2017.

Hock Tan juga telah menjadi CEO, Presiden dan Pengarah Eksekutif Broadcom Inc dan Broadcom Cayman L.P. sejak Mac 2006.

Broadcom Inc adalah sebuah syarikat semikonduktor yang sebelum ini berpangkalan di Singapura namun dipindahkan ke California, Amerika Syarikat. Pada tahun 2017, keuntungan syarikat ini adalah sebanyak RM71.57 bilion.

Walaupun namanya mengingatkan anda kepada kentang goreng, namun Michael Fries adalah CEO yang bergaji ketiga tertinggi di dunia, iaitu sebanyak RM454 juta setahun atau purata RM37.8 juta sebulan.

Ketua Pegawai Eksekutif dan juga naib presiden Liberty Global, syarikat telekomunikasi dan televisyen antarabangsa yang berpangkalan di Amerika Syarikat ini lahir pada 6 Februari 1963.

Beliau menamatkan pelajaran dalam Ijazah Sarjana Muda Seni dari Universiti Wesleyan dan menerima Ijazah Pengurusan Perniagaan dari Columbia Business School.

Beliau telah dilantik sebagai Ketua Pegawai Eksekutif pada tahun 2005 dan berkhidmat sebagai ahli Jawatankuasa Eksekutif bersama dengan John C. Malone, iaitu pengerusi syarikat tersebut.

Michael Fries juga adalah Pengerusi Eksekutif Liberty Latin America dan berkhidmat dalam lembaga korporat Grupo Televisa dan Lionsgate Entertainment.

Pichai Sundararaja lebih dikenali sebagai Sundar Pichai. Merupakan CEO termuda dalam senarai ini, beliau dilahirkan pada 12 Julai 1972 di Madurai, Tamil Nadu, India.

Sunder merupakan CEO Google Inc pada ketika ini yang mana diumumkan oleh Google pada 10 Ogos 2015. Beliau menamatkan persekolahan di Jawahar Vidyalay di Ashok Nagar, Chennai.

Sunder menyambungkan pelajaran dalam bidang kejuruteraan Metalurgi di Institut Teknologi India Khagpur dan kemudiannya meneruskan ke peringkat Sarjana Pentadbiran Perniagaan (MBA) di Wharton School di Universiti Pennsylvania.

Sunder juga mempunyai Ijazah Sains dari Universiti Oxford dan menduduki tempat kedua senarai CEO tertinggi di dunia.

Ketikaa ini, David Zaslav adalah salah seorang CEO yang paling berjaya, terkemuka dan dengan gaji tertinggi di dunia, iaitu sebanyak RM633 juta setahun.

David M. Zaslav adalah Ketua Pegawai Eksekutif merangkap presden syarikat komunikasi Discovery Inc. Beliau dilahirkan pada 15 Januari 1960 di Rockland County, New York, Amerika Syarikat.

David mempunyai ijazah dalam bidang sains dari Universiti Birmingham dan kemudiannya menjadi graduan jurusan undang-undang dari Universiti Boston. Beliau juga berkhidmat sebagai eksekutif di NBC universal.

David Zaslav adalah individu yang bertanggungjawab mengembangkan dan melancarkan MSNBC dan CNBC.


7 Kesan Pencairan Glasier Kepada Manusia, Haiwan dan Alam Sekitar

Pemanasan global merupakan isu global alam sekitar yang terjadi akibat daripada kerakusan manusia. Walaupun kesan pemanasan global ini tidak begitu ketara, namun ia sebenarnya mempunyai kesan dahsyat terhadap glasier di kawasan Artik dan Antartika.

Kali ini, kami ingin berkongsi 7 kesan buruk pencairan glasier ini kepada manusia dan alam sekitar. Semoga tulisan ini akan memberi kita sedikit kesedaran betapa pentingnya isu pemanasan global ini untuk diselesaikan.

97% daripada air yang wujud di bumi adalah air laut dan hanya 3% sahaja air tawar yang wujud. Sumber tawar inilah yang diperlukan untuk menampung keperluan kira-kira 7 bilion manusia yang hidup di muka bumi ini. Sementara itu, sekitar 75% air tawar terperangkap dalam glasier dengan 90% glasier air tawar ini terletak di kawasan Antartika.

Pemanasan global menyebabkan glasier lebih cepat mencair daripada menjadi ais. Ini menyebabkan lebih banyak sumber air tawar ini yang akan hilang ke laut dan bercampur dengan air masin. Pemanasan global ini juga menyebabkan pencairan ais di kawasan pergunungan dan tanah tinggi yang menjadi sumber air di sungai, seterusnya mengurangkan juga sumber air bersih untuk manusia.

Pencairan glasier dengan pantas ini akan menghasilkan air yang banyak dan mengalir ke sungai-sungai. Walau bagaimanapun, sekiranya terlalu banyak air yang memasuki sungai maka ia akan melimpah keluar kerana sungai tersebut tidak dapat menampung kemasukan air yang terlalu banyak ini.

Sekiranya ini berlaku, maka kawasan-kawasan di terletak berhampiran sungai terutamanya yang berada di kedudukan yang rendah akan mengalami banjir. Rekod dan statistik seluruh dunia juga menunjukkan kebanyakan kawasan yang terletak di pesisir pantai dan berdekatan sungai mencatatkan peningkatan paras air pasang surut dan laut kerana peningkatan jumlah air ini.

Mengikut statistik, jumlah beruang kutub menyaksikan penurunan beberapa tahun kebelakangan ini kerana pencairan ais di Kutub Utara dan Kutub Selatan. Kawasan bersalji ini merupakan habitat semulajadi haiwan ini tetapi akibat pencairan glasier, maka habitat semulajadinya ini semakin mengecil dan berkurang.

Selain kehilangan habitat dan tempat tinggal, pencairan glasier ini juga memberi impak buruk kepada sumber makanan mereka. Keadaan ini menyebabkan haiwan ini semakin sukar hidup dan makin diancam kepupusan.

Terumbu karang memainkan peranan penting dalam laut. Ianya berfungsi sebagai habitat semulajadi pelbagai jenis haiwan di laut, membantu pengawalan oksigen dan karbon dioksida serta melindungi pantai daripada hakisan ombak. Terumbu karang biasanya tumbuh di perairan cetek di kawasan tropika di mana mereka memerlukan cahaya matahari untuk hidup.

Pencairan glasier menyebabkan peningkatan aras laut. Peningkatan aras laut ini menyebabkan terumbu karang ini akan mati kerana tidak mendapat sumber cahaya matahari yang mencukupi. Kematian dan kehancuran terumbu karang ini pula kemudiannya akan memberi kesan buruk kepada populasi ikan yang bergantung padanya sebagai habitat semulajadi.

Secara semulajadinya, terdapat banyak gas semulajadi yang terperangkap di bawah glasier. Salah satu gas ini adalah gas metana yang bukan sahaja toksik malah merupakan salah satu gas rumah hijau. Pencairan glasier ini akan menyebabkan gas metana ini terbebas ke udara.

Pelepasan gas metana ini akan memburukkan lagi pemanasan global, seterusnya mempercepatkan lagi pencairan glasier. Menurut kajian, dianggarkan lebih daripada 50 gigatan gas metana di kawasan Artik ini akan terbebas ke udara dalam masa beberapa tahun sekiranya kadar pemanasan global ini tidak dikurangkan atau diperlahankan.

Penjanaan tenaga elektrik daripada hidroelektrik sangat bergantung kepada jumlah air yang mengalir di sungai dan empangan. Air sungai ini berpunca daripada kawasan yang lebih tinggi. Walau bagaimanapun, pencairan ais di kawasan tanah tinggi yang berpunca daripada pemanasan global ini akan mengurangkan sumber air dalam jangka masa panjang.

Sekiranya ini berlaku, maka air di sungai akan berkurang dan menyebabkan penghasilan tenaga elektrik daripada hidroelektrik semakin berkurang. Kejadian ini mungkin terjadi di kawasan yang mempunyai ais. Di Malaysia, kita mungkin tidak mengalami masalah ini memandangkan Malaysia menerima hujan yang banyak sepanjang tahun.

Ais berfungsi sebagai pembersih dan untuk beratus tahun lamanya, glasier berfungsi untuk menyerap dan memerangkan pelbagai bahan kimia berbahaya, racun perosak, virus dan bakteria sejak dahulu kala yang tidak aktif apabila berada dalam suhu beku.

Malanganya, akibat pencairan ais dan glasier ini, bahan-bahan kimia dan berbahaya ini mempunyai risiko untuk terbebas kembali ke persekitaran melalui udara dan air. Sekiranya ini berlaku, maka manusia berisiko untuk dijangkiti kembali penyakit-penyakit ratusan tahun dahulu.


10 Tanda-Tanda Anda Telah Mencapai Kematangan

Semakin usia kita meningkat, kita sebenarnya tidak menyedari bila saatnya otak kita berubah daripada keremajaan kepada kematangan. Bagi sesetengah orang, perubahan ini tidak pernah berlaku.

Tetapi bagi mereka yang berubah meninggalkan tabiat buruk dan kekal di dunia dewasa, ada beberapa cara dan tanda yang mudah untuk menunjukkan anda sudah mencapai tahap kematangan yang penuh.

iluminasi.com kongsikan 10 tanda-tanda yang menunjukkan bahawa diri anda sudah mencapai tahap kematangan dewasa.

Apabila anda sedar sebagai manusia kita diciptakan untuk lebih mendengar (kerana kita mempunyai sepasang telinga) dan kurang bercakap (satu mulut dan lidah), maka anda akan menerima maklumat yang lebih dan apa sahaja yang kita cakap adalah berdasarkan perkara yang berasas.

Ini akan memberikan gambaran tentang anda sebagai individu rasional kepada orang ramai. Oleh itu, anda akan dilihat sebagai lebih serius dan seterusnya ia menambahkan keyakinan anda.

Ia merupakan tanda pertama bahawa anda menjadi semakin matang daripada sebelum ini.

Berborak mengenai cuaca, kerja, atau kucing baru rakan sekerja anda tidak lagi menarik minat anda.

Anda akan sama ada mengelakkan diri daripada terlibat dalam perbualan ini kerana menyedari bahawa kehidupan ini terlalu singkat untuk mengetahui perkara yang tak penting bagi anda, atau anda pakar dalam mengubah topik perbualan untuk berborak mengenai sesuatu yang lebih intelektual atau menarik.

Sebagai manusia, anda tidak lari daripada kesalahan. Melakukan kesilapan dan kesalahan adalah salah satu cara untuk manusia belajar sesuatu.

Namun, ramai di antara kita yang tidak pernah serik melakukan dan mengulangi kesilapan yang sama. Pemikiran anda yang matang membuatkan anda sedar bahawa kesilapan adalah pengalaman berharga dan boleh menjadi pemangkin kebahagiaan anda.

Kini anda tidak lagi melakukan kesalahan yang sama, walaupun anda terpaksa melawan naluri anda sendiri, kerana anda tahu anda akan berada pada takuk yang sama jika ia berlaku lagi.

Menyimpan dendam dan memikirkan hal-hal kecil adalah sangat meletihkan bagi anda. Otak anda lebih suka digunakan untuk perkara yang lebih penting, jadi anda mudah memaafkan mereka yang melakukan kesalahan atau menyakiti anda, serta merta.

Rakan adalah lebih baik daripada musuh dan anda sudah muak dengan permainan permusuhan seperti kanak-kanak.

Setiap daripada kalangan kita memainkan pelbagai peranan dalam kehidupan bermasyarakat. Sama ada untuk keluarga, komuniti, rakan-rakan, negara atau umat manusia secara amnya.

Di samping itu, manusia adalah spesis yang paling hebat di atas muka Bumi, jadi kita perlu bertanggungjawab ke atas spesis lain di dunia ini juga, termasuk memelihara alam sekitar.

Jika anda berfikiran begini, anda akan berkelakuan dengan lebih bertangungjawab. Anda akan mula memikirkan dan mendahulukan kepentingan orang lain lebih daripada diri anda dan ia menjadikan anda individu yang matang di planet ini.

Walau seberat mana sekalipun tanggungjawab, anda akan cuba menggalas dengan sebaiknya tanpa rungutan.

Anda mula berfikiran lebih terbuka terhadap pelbagai perkara yang sepatunya. Dan disebabkan ini, anda lebih menerima mereka yang berbeza daripada anda, dan bukannya cuba meyakinkan mereka supaya menyukai anda.

Anda menyedari bahawa dunia ini adalah tempat yang mempunyai perbezaan yang sangat besar. Anda tidak membezakan setiap orang mengikut perbezaan masing-masing termasuklah dari segi politik, agama dan bangsa.

Manusia diciptakan dengan naluri yang suka akan jantina berlainan, dan sudah pastinya semua daripada kita mempunyai seseorang yang kita suka dan cintai.

Satu ketika dulu pastinya anda mempunyai cinta monyet dan beranggapan dialah satu-satunya untuk anda, namun apabila anda semakin dewasa anda lebih menyedari dan memahami realiti perhubungan.

Anda sedar anda tidak boleh memaksa orang untuk mencintai anda dan apabila cinta yang datang itu adalah yang cinta sebenar, anda akan tahu.

Sama ada anda sedang mengalami sekecil-kecil perkara seperti sakit kepala atau menghadapi perpisahan yang sukar, anda sekarang lebih menerima takdir yang anda sedang lalui dan mengendalikannya dengan rahmat dan pengertian, berbanding dahulu.

Ya anda masih tetap rasakan kesakitan dan kepedihannya, tetapi kini anda memiliki kematangan untuk mencuci luka sendiri dan bangkit daripada situasi yang sukar, tanpa menyalahkan sesiapa kerana anda tahu ia adalah untuk kebaikan diri dan masa depan anda.

Sebagai kanak-kanak atau orang dewasa, kita sering kali menghakimi orang lain berdasarkan penampilan atau minat. Daripada pakaian kepada pemilihan muzik, mempunyai pendapat yang kurang baik terhadap orang lain adalah sesuatu yang normal kerana kita kurang matang untuk memahami setiap orang adalah berbeza.

Namun, apabila semakin matang, anda tidak lagi melihatkan perkara ini sebagai sesuatu yang negatif, malah anda sendiri cuba menyelami untuk merasai apa yang orang lain rasai.

Anda juga tidak mudah terpengaruh dengan cerita-cerita atau perkongsian di media sosial dengan mudah, sebaliknya menggunakan akal dan fikiran yang waras terlebih dahulu sebelum memberikan pendapat mengenainya.

Adalah satu perkara yang baik dan sihat untuk mengutarakan pendapat dan apa yang anda rasakan, namun anda berasa adalah tidak berbaloi untuk berhujah dengan seseorang yang anda rasakan tidak membuahkan apa-apa hasil.

Anda tahu untuk memilih lawan anda dan anda sedar apabila ia tidak berbaloi, anda lebih suka untuk berdiam daripada menghabiskan masa dan tenaga.

Mungkin sebelum ini anda sering bergantung kepada orang lain sama ada keluarga, kekasih atau rakan-rakan untuk berasa gembira. Namun kini anda tahu cara untuk menikmati perasaan yang sama tanpa mengharapkan orang lain.

Mampu menikmata masa lapang seorang diri dan tidak mengharapkan penerimaan orang lain terhadap anda adalah sesuatu yang sangat menakjubkan. Kebahagian sejati datang daripada diri anda sendiri dan apa yang anda suka lakukan.

Anda tidak lagi peduli dengan pendapat orang lain terhadap diri anda selagi ia tidak salah dan tidak memudaratkan orang lain.

Pendapatan yang anda perolehi setiap bulan mungkin sama atau lebih berbanding sebelum ini. Namun, ia tidak membuatkan anda untuk berbelanja lebih, malah anda mampu menyimpang lebih banyak wang.

Anda semakin sedar bahawa menyimpan itu adalah lebih baik untuk kecemasan dan anda kurang berbelanja untuk perkara yang tidak perlu. Pemikiran ini bukan disebabkan anda kedekut, tetapi anda sebenarnya tidak memerlukan banyak wang untuk berasa gembira, jadi anda lebih banyak menyimpan.

Hari-hari di mana anda menjadi ghairah dan teruja apabila hampir tibanya hari jumaat telah tamat bagi anda. Anda matang sehingga ke tahap di mana tinggal di rumah dan menghabiskan masa dengan diri sendiri atau bersama keluarga adalah lebih menyeronokkan dan memuaskan hati anda.

Anda lebih menghargai masa berbanding satu ketika dahulu, dan ini membuatkan anda lebih menikmati kehidupan sebenar.


Ini Senarai Negara Baru Yang Terbentuk Bermula Tahun 1990

Sejak tahun 1990, banyak negara baru telah terbentuk. Pelbagai perkara yang menyebabkan terbentuknya negara-negara ini termasuklah pembubaran negara-negara seperti Republik Kesatuan Soviet Socialis (USSR) dan Yugoslavia yang membentuk kebanyakan daripada negara-negara merdeka yang baru.

Mungkin ramai yang tahu mengenai perubahan-perubahan yang berlaku ini namun terdapat beberapa buah negara baru ini yang terlepas pandang.

iluminasi.com kongsikan senarai yang ringkas dan padat ini untuk mengemaskini pengetahuan anda mengenai negara yang baru terbentuk sejak tahun 1990.

Republik Kesatuan Soviet Socialis pada satu ketika dahulu adalah sebuah negara sosialis di Eurasia (Eropah dan Asia) yang wujud sejak tahun 1922. Walaupun secara rasminya ia adalah gabungan beberapa negara republik Soviet, namun kerajaan dan ekonominya adalah tertumpu kepada satu pusat.

Negara ini adalah negara yang mempunyai satu parti dan diperintah oleh Parti Komunis yang mana Moscow dijadikan ibu negara, terletak di republik yang terbesar, iaitu Republik Sosialis Persekutuan Rusia (kini Rusia).

Pembubaran USSR pada tahun 1991 telah menyebabkan kewujudan 15 buat negara baru. Kebanyakan daripada negara-negara ini telah mengisytiharkan kemerdekaan beberapa bulan sebelum kejatuhan Kesatuan Soviet pada akhir tahun yang sama:

Bagi anak-anak milenia mungkin kurang mendengar nama negara ini, tetapi Yugoslavia pada satu ketika dahulu adalah sebuah negara di Eropah Tenggara dan Tengah.

Ia terbentuk selepas Perang Dunia Pertama pada tahun 1918, di bawah nama Kerajaan Serb, Croat dan Slovene melalui penggabungan negara-negara sementara iaitu Slovene, Croat dan Serb dengan Kerajaan Serbia.

Yugoslavia dibubarkan pada awal tahun 1990an kepada 5 buah negara merdeka:

25 Jun 1991: Croatia dan Slovenia bebas setelah mendapat kemerdekaan

8 September 1991: Macedonia (nama rasminya adalah Bekas Republik Yugoslavia Macedonia) mengisytiharkan kemerdekaan pada tarikh ini, tetapi tidak diiktiraf oleh Pertubuhan Bangsa-Bangsa Bersatu (PBB) sehingga tahun 1993, dan  oleh Amerika Syarikat dan Rusia sehingga Februari 1994.

29 Februari 1992: Pengisytiharaan kemerdekaan oleh Bosnia dan Herzegovina sekaligus membentuk negara bebas

17 April 1992: Serbia dan Montenegro (juga dikenali sebagai Republik Persekutuan Yugoslavia) mendapat kemerdekaan.

13 lagi negara yang terbentuk selepas tahun 1990 mendapat kemerdekaan melalui beberapa situasi:

21 Mac 1990: Namibia merdeka daripada Afrika Selatan. Sebelum itu, Namibia dikenali sebagai Afrika Barat Daya ketika mana menjadi wilayah jajahan Jerman.

22 Mei 1990: Yaman Utara dan Selatan bergabung untuk membentuk Yaman bersatu.

3 Oktober 1990: Jerman Timur dan Barat bergabung untuk membentuk Jerman bersatu selepas keruntuhan Tirai Besi (Iron Curtain).

Tirai Besi adalah nama yang diberikan kepada sempadan yang membahagi Eropah kepada dua kawasan berasingan bermula dari akhir Perang Dunia Kedua pada tahun 1945 sehingga akhir penghujung Perang Dingin pada tahun 1991.

17 September 1991: Kepulauan Marshall adalah sebahagian daripada Trust Territory of the Pacific Islands (ditadbir oleh Amerika Syarikat) dan memperoleh kemerdekaan sebagai bekas tanah jajahan.

Pada tarikh yang sama, Micronesia, yang sebelum ini dikenali sebagai Kepulauan Caroline, juga bebas daripada Amerika Syarikat.

1 Januari 1993: Republick Czech dan Slovakia mendapat kemerdekaan selepas Czechoslovakia dibubarkan.

25 Mei 1993: Eritrea yang merupakan sebahagian daripada Ethiopia, namun melepaskan diri dan mendapat kemerdekaan.

1 Oktober 1994: Palau merupakan sebahagian daripada Trust Territory of the Pacific Islands (ditadbir oleh Amerika Syarikat) dan mendapat kemerdekaan sebagai bekas tanah jajahan.

20 Mei 2002: Timor Timur (Timor-Leste) mengisytiharkan kemerdekaan daripada Portugal pada tahun 1975 namun tidak bebas daripada Indonesia sehingga tahun 2002.

3 Jun 2006: Montenegro merupakan sebahagian daripada Serbia dan Montenegro (juga dikenali sebagai Yugoslavia), tetapi mendapat kemerdekaan selepas pilihan raya.

2 hari kemudian, Serbia menjadi entiti tunggal selepas berpisah dengan Montenegro.

17 Februari 2008: Kosovo secara sebelah pihak mengisytiharkan kemerdekaan daripada Serbia.

Wakil-wakil rakyat Kosovo sebulat suara bersetuju negara itu akan bebas daripada Serbia walaupun 11 daripada minoriti Serbia memboikot.

9 Julai 2011: Sudan Selatan dengan amannya dipisahkan daripada Sudan berikutan pilihan raya Januari 2011.

Sudan sendiri adalah negara yang pertama mengiktiran Sudan Selatan yang dilakukan sehari awal.


5 Pemimpin Dunia Yang Pernah Dihukum Penjara Akibat Korupsi

Semua orang mampu berkata dia tidak korup tetapi yang kerap kali berlaku, seseorang itu jadi lupa diri apabila telah merasai nikmat kuasa. Dana yang ada serta kuasa untuk mengubah dasar demi keuntungan peribadi menjadi satu beban yang sangat sukar digalas, sehinggakan ramai yang tertewas dengan tarikannya.

Pemimpin-pemimpin dunia juga tak kurang lemahnya dalam menguliti faktor ke atas mereka, sehinggakan ramai juga yang tergelincir mula menyalah gunakan amanah orang ramai bagi tujuan peribadi. Bagaimanapun, sepandai-pandai tupai melompat akhirnya akan jatuh ke tanah juga.

Berikut adalah lima orang pemimpin negara yang berdepan dengan tuduhan korupsi dan tewas sehingga menghadapi hukuman penjara.

Luiz Inacio Lula da Silva merupakan seorang pemimpin yang cukup popular di kalangan masyarakat Brazil namun kariernya berakhir selepas didapati bersalah dalam dakwaan terlibat dengan operasi penyeludupan wang. ]

Luiz didakwa menerima suapan sebuah pangsapuri mewah daripada sebuah syarikat pembinaan. Kertas siasatan yang dibuka sejak April 2015 mendapati wujud banyak salah guna kuasa dilakukan beliau semasa memegang kuasa.

Operasi polis pada 4 Mac 2016 mendapati dokumen-dokumen menyokong dakwaan disimpan di rumahnya. Rekod-rekod dana yang diterima daripada syarikat pengeluar minyak Brazil Petrobras dalam memudahkan urusan kedua-duanya turut ditemui. Luiz didapati bersalah menerima rasuah berjumlah RM5 juta dalam bentuk hartanah serta jenayah salah guna kuasa, mengakibatkan beliau dihukum penjara 12 tahun namun diikat jamin sambil menunggu rayuan.

Pada 5 April 2018, Mahkamah Tinggi Brazil memutuskan Luiz perlu terus menjalani hukuman selepas petisyennya ditolak. Luiz diperintahkan menyerah diri pada 6 April dan hanya muncul pada 7 haribulan April 2018. Selepas dipenjarakan, masyarakat Brazil penyokong beliau mula mengadakan rusuhan di jalanan serta melancarkan gerakan 'Pembebasan Lula' sebagai tanda protes kepada keputusan mahkamah. (rujukan)

Khaleda Zia merupakan bekas Perdana Menteri Bangladesh yang berkhidmat selama dua penggal pada tahun 1991 sehingga 1996, sekali lagi pada 2001 hingga 2006.

Suaminya adalah Ziaur Rahman Zia, Presiden ketujuh Bangladesh yang telah ditembak mati pada 30 Mei 1981. Sempena mengingati jasa suami beliau, satu pertubuhan amal yang dinamakan Zia Charitable Trust ditubuhkan. Siapa sangka Khaleda akhirnya berdepan dengan tuduhan menyalahgunakan dana tersebut yang dikutip untuk anak-anak yatim ini.

Badan siasatan rasuah Bangladesh mula menyiasat kes ini sejak 2011 dengan empat orang suspek dinamakan termasuklah Khaleda, yang ketika itu bertindak selaku ketua pembangkang.

Hasil siasatan mendapati Khaleda, anaknya serta pembantunya menggunakan dana badan kebajikan itu sejumlah RM970 ribu bagi tujuan peribadi, semasa memegang kuasa pada penggal kedua beliau. Atas faktor kesihatan serta kedudukannya, Khaleda dikenakan hukuman lima tahun penjara pada 8 Februari 2018. Ketika ini beliau masih lagi cuba melakukan rayuan terhadap hukuman yang dikenakan kepadanya. (rujukan)

Perbicaraan bekas Presiden Korea Selatan, Park Geun-hye mendapat liputan meluas dari dalam dan luar negara. Bertindak memboikot perbicaraan dengan gagal menghadirkan diri, Geun-Hye turut sama bertindak menuduh semua dakwaan ke atasnya direka-reka untuk menjatuhkan beliau.

Geun-hye didapati bersalah menggunakan kedudukannya mengugut syarikat-syarikat besar di Korea Selatan seperti Samsung dan Lotte, supaya menjadi penyumbang utama kepada sebuah pertubuhan amal yang dikelolakan oleh rakan baiknya, Choi Soon-sil. Bukan setakat itu saja, Geun-hye turut sama memaksa syarikat-syarikat ini menandatangani kontrak kerjasama perniagaan dengan syarikat milik Soon-sil.

Soon-sil didapati bersalah dan dikenakan hukuman penjara 20 tahun. Geun-hye pula dijatuhkan daripada jawatannya pada Mac 2017 sebelum dibicarakan. Tamat perbicaraan, Geun-hye dikenakan hukuman penjara 24 tahun beserta denda berjumlah RM68 juta kesemuanya. (rujukan)

Mahkamah Tinggi Thailand mengambil keputusan secara sebulat suara menjatuhkan hukuman penjara 5 tahun ke atas bekas Perdana Menteri Thailand, Yingluck Shinawatra berikutan kesalahannya memalsukan dokumen-dokumen sulit kerajaan dengan tujuan meraih keuntungan peribadi.

Dalam urusniaga melibatkan beras di antara kerajaan Thailand dengan sebuah syarikat dari China, Yingluck menggunakan kuasanya untuk melindungi menteri yang bertanggungjawab menguruskan urusniaga tersebut walaupun mengetahui berlakunya penyelewengan.

Ini mengakibatkan petani-petani di Thailand menanggung kerugian besar. Sebelum mahkamah menjatuhkan hukuman selepas melalui perbicaraan, Yingluck telah pun berjaya melarikan diri dipercayai ke Britain, sebelum sempat ditahan pihak berkuasa Thailand. (rujukan)

Donald Tsang memegang jawatan Ketua Eksekutif kerajaan Hong Kong, diberikan tanggungjawab memimpin kerajaan daripada tahun 2005 hingga 2012.

Beliau didakwa menggunakan kedudukan beliau sebagai Ketua Eksekutif dalam satu urusan pembelian hartanah melibatkan seorang ahli perniagaan, yang pada masa yang sama sedang memohon lesen penyiaran radio digital daripada pihak kerajaan Hong Kong.

Kelulusan lesen radio digital diberikan atas pengaruh Tsang dan Tsang diberikan ganjaran atas pertolongannya; sebuah unit kediaman bertaraf penthouse mewah di Shenzen.

Berdepan perbicaraan di mahkamah, Tsang disabitkan kesalahan melakukan jenayah korupsi, menjadi pegawai tertinggi kerajaan Hong Kong pertama dikenakan hukuman penjara 20 bulan, bermula pada Februari 2017. (rujukan)


Sejarah Mengapa DS Najib Tidak Memakai Baju Oren Lokap SPRM

Setelah tewasnya Barisan Nasional pada Pilihan Raya Umum ke-14, banyak skandal negara yang dibuka semula untuk siasatan, antaranya termasuklah kes melibatkan 1 Malaysia Development Berhad (1MDB) dan anak syarikatnya SRC International. Kes tersebut adalah kes yang berprofil tinggi kerana melibatkan bekas Perdana Menteri Malaysia ke-6 iaitu Dato' Sri Haji Najib Razak, dan jumlah wang ringgit yang sangat besar.

Ketika DS Najib Razak muncul di Mahkamah Tinggi Kuala Lumpur pada awal pagi semalam (4 Julai 2018), ramai tertanya-tanya mengapa beliau tidak memakai baju lokap oren, yakni 'uniform' oren Suruhanjaya Pencegahan Rasuah Malaysia (SPRM) dengan perkataan LOKAP SPRM. Sebaliknya, DS Najib dengan bergaya dan segaknya mengenakan sepasang sut berwarna biru gelap dengan kemeja putih bertali leher merah. Beliau juga dilihat bebas berjalan sendiri tanpa gari.

Rata-rata netizen di media sosial menemplak kerajaan baharu kerana 'memberi muka' kepada DS Najib yang dikatakan mendapat layanan istimewa di atas kedudukan beliau sebagai bekas Perdana Menteri. Sebenarnya, kerajaan baharu tidak mempunyai sebarang kuasa dari segi undang-undang untuk mengarahkan baju apa yang harus dipakai oleh beliau, dan SPRM yang bertanggungjawab dalam kes ini. Ramai tidak menyedari bahawa sebenarnya baju LOKAP SPRM hanya digunakan apabila seseorang suspek itu ditahan reman untuk siasatan.

Contohnya seperti kes sebelum ini, yang melibatkan bekas pengerusi Felda iaitu Isa Samad, ahli majlis eksekutif negeri Pulau Pinang Phee Boon Poh, dan ketua Parti Warisan Sabah Shafie Apdal, di mana kesemua mereka memakai baju oren SPRM ketika menghadiri mahkamah untuk pendengaran reman. Suspek yang direman juga boleh digari oleh SPRM.

Dari segi undang-undang, proses reman melibatkan seseorang suspek dibawa ke hadapan magistret, yang kemudiannya akan menentukan sama ada pihak berkuasa boleh menahan suspek untuk sesuatu tempoh masa. Selalunya, suspek akan direman apabila pasukan penyiasat memerlukan masa yang lebih untuk proses soal siasat, atau untuk mengumpulkan bukti yang cukup bagi memungkinkan pendakwaan.

Dalam kes DS Najib, beliau tidak direman, sebaliknya beliau ditahan semalaman pada malam Selasa dan hari berikutnya beliau terus didakwa. Begitu juga dengan kes yang melibatkan Menteri Kewangan iaitu Lim Guan Eng yang dilihat tidak memakai t-shirt oren LOKAP SPRM ketika beliau berada di mahkamah untuk proses pendakwaan kerana kes rasuah.

Peguam N. Surendran berkata bahawa sebelum seseorang itu didapati bersalah dari sisi undang-undang, beliau tidak boleh dipaksa untuk memakai apa-apa uniform apapun warnanya. Menurut beliau lagi, amalan memakai baju seperti itu melanggar konsep 'tidak bersalah sehingga terbukti bersalah'.

Walaupun terdapat banyak pertuduhan terhadap DS Najib Razak, beliau seharusnya diadili secara sah dari segi undang-undang. Perbezaan pandangan politik seharusnya tidak boleh dijadikan alasan untuk menghukum seseorang. Mungkin beliau pernah terlibat dengan kes rasuah dan salah guna kuasa yang melibatkan kerugian berbilion ringgit kepada negara, dan sebagai rakyat kita turut terkesan, namun jangan kita terus menghukum beliau.

Kedaulatan undang-undang seperti yang termaktub di dalam Perlembagaan Malaysia harus ditegakkan, siapapun yang terlibat. Sekiranya beliau didapati bersalah di sisi undang-undang, hukumlah, namun jangan sesekali menghina beliau. Siapa tahu nasib kita di kemudian hari.

PS: Penulis tidak menyebelahi mana-mana individu mahupun parti, sebaliknya penulis sedaya upaya cuba menulis artikel ini se-neutral boleh.


Sejarah 12 Kanak-Kanak dan Jurulatih Terperangkap Dalam Gua Thailand

Minggu lalu Thailand dikejutkan dengan kehilangan beberapa orang kanak-kanak bersama jurulatih mereka, yang dipercayai terperangkap di dalam gua. Kes ini mendapat liputan meluas sejak beberapa hari lalu apabila mereka berjaya ditemui masih hidup, melalui video yang viral di media sosial menunjukkan penemuan kesemua mangsa oleh penyelam daripada United Kingdom. Teruskan membaca untuk mengetahui apa sebenarnya yang berlaku tentang kes ini.

23 Jun: Seramai 12 orang ahli pasukan bola sepak yang terdiri daripada kanak-kanak lelaki berusia antara 11 hingga 16 tahun, bersama seorang jurulatih mereka yang berusia 25 tahun dilaporkan hilang dipercayai tersesat dan terperangkap di dalam Gua Tham Luang di Thailand.

25 Jun: Operasi mencari dan menyelamat mula dijalankan selepas 2 hari mereka dilaporkan hilang. Mereka dipercayai terperangkap di dalam gua, kerana hujan lebat membanjiri pintu masuk gua.

26 Jun: Air hujan yang menutupi pintu masuk gua disalir keluar menggunakan pam bagi memberi ruang pernafasan antara permukaan air dan siling gua kepada penyelam.

27 Jun: Hujan lebat yang turun menyukarkan perjalanan operasi menyelamat yang dilihat sedikit terbantut.

28 Jun: 3 orang penyelam profesional daripada United Kingdom, iaitu Richard William Stanton, Robert Charles Harper dan John Volanthen menyertai misi pencarian walaupun hujan lebat terus turun tanpa henti.

29 Jun: Ahli keluarga mangsa berkumpul di luar pintu gua dengan harapan tinggi agar kesemua mangsa dapat diselamatkan. Beberapa upacara keagamaan turut dilakukan. Perdana Menteri Thailand Prayut Chan-o-cha turut melawat ahli keluarga mangsa di luar gua terbabit.

30 Jun: Pihak berkuasa Thailand menghantar pakej berbentuk makanan, ubatan, obor dan air minuman ke dalam gua.

1 Julai: Penyelam Navy SEAL Thailand mengumumkan bahawa mereka percaya kesemua mangsa mempunyai peluang untuk terus hidup.

2 Julai: Kesemua mangsa yang terdiri daripada 12 orang kanak-kanak dan seorang jurulatih ditemui masih hidup, walaupun mereka dalam keadaan lemah.

Grafik ini menunjukkan laluan yang diambil oleh para penyelamat untuk mencari kesemua mangsa yang hilang, dan masalah yang dihadapi oleh mereka untuk membawa keluar mereka daripada gua tersebut.

1. Gua Tham Luang, di mana kesemua mangsa terperangkap adalah antara gua terpanjang di Thailand dengan jarak 6 batu (bersamaan 9.7 kilometer), dan terletak di kawasan pergunungan Doi Nang Non. Basikal dan pakaian bola sepak telah ditemui selepas seorang daripada ibu mangsa melaporkan kehilangan anaknya pada 23 Jun. Pasukan bola sepak Akademi Moo Pa itu telah berbasikal bersama jurulatih mereka selepas sesi latihan. Papan tanda amaran telah diletakkan di pintu masuk gua bagi mengingatkan pengunjung tentang bahaya memasuki gua tersebut ketika musim hujan.

2. Tapak operasi menyelamat terletak kira-kira 700 meter daripada pintu masuk gua. Operasi tersebut dipimpin oleh tentera laut SEAL Thailand. Usaha awal mereka sedikit terbantut kerana kenaikkan paras air hujan, yang dipercayai terus memaksa mangsa-mangsa untuk bergerak ke dalam laluan gua yang semakin sempit.

3. Para penyelamat berjaya sampai ke Monk's Junction, yang terletak kira-kira 1,500 meter dari pintu masuk gua, pada Ahad 1 Julai. Perubahan keadaan cuaca dan pengepaman air keluar yang berterusan berjaya mengurangkan paras air dan meningkatkan penglihatan, membolehkan penyelam untuk memasang tali pimpinan (guide ropes) sepanjang ruangan laluan yang diambil.

4. Sebuah kawasan mercu tanda pada kedudukan yang lebih tinggi yang dikenali sebagai Pattaya Beach adalah lokasi di mana para penyelamat berharap untuk menemui mangsa. Namun apabila sampai di sana, penyelamat mendapati kawasan tersebut turut ditenggelami air.

5. Kesemua 13 orang mangsa akhirnya berjaya ditemui 200 meter daripada Pattaya Beach, berlindung pada permukaan tanah yang berada pada kedudukan sedikit tinggi, sambil dikelilingi limpahan air hujan. Lokasi mereka ditemui terletak kira-kira 2,000 meter daripada pintu masuk gua. Mereka ditemui oleh 2 orang pakar selam daripada United Kingdom.

6. Kesemua mangsa telah diberikan makanan dan minuman bersih oleh ahli perubatan dan para penyelamat yang lain, yang menyelam ke lokasi berkenaan untuk kali yang berikutnya. Buat masa ini, mereka masih terperangkap di dalam gua, dan tidak dapat dikeluarkan kerana limpahan air hujan masih memenuhi laluan gua.

Walaupun sudah berjaya ditemui, proses menyelamatkan mangsa bukanlah suatu yang mudah. Paras air yang masih tinggi di dalam gua, serta hujan yang berterusan menyukarkan lagi keadaan. Terdapat 3 langkah yang boleh diambil bagi menyelamatkan mangsa-mangsa yang terperangkap.

Menunggu air di dalam gua untuk surut mungkin sedikit berisiko tinggi kerana musim hujan di Thailand buat masa ini baru sahaja bermula. Walaupun air sedang dipam keluar, hujan dijangka akan berterusan dan lebih lebat, dan mungkin akan memakan masa berbulan untuk surut. Menurut laporan, bekalan makanan selama 4 bulan telah dibawa masuk ke gua berkenaan untuk mangsa-mangsa.

Menebuk gua dari atas untuk sampai ke lokasi mangsa terperangkap dilihat tidak praktikal. Pihak berkuasa masih mencari beberapa pintu masuk lain ke gua berkenaan, namun gagal buat masa ini. Menurut British Cave Rescue Council, proses menebuk gua dilihat sebagai berisiko tinggi kerana kesemua mangsa terperangkap di dalam ruangan yang sangat kecil.

Langkah ini adalah sangat ekstrim, kerana menyelam di dalam gua bukanlah sesuatu yang mudah, walaupun untuk mereka yang mempunyai pengalaman menyelam, kerana ruangan yang sempit. Selain daripada itu, air limpahan juga lebih pekat dengan campuran lumpur menghalang penglihatan sama sekali, ditambah pula dengan arus air yang deras, adalah mustahil untuk menyelamatkan mangsa melalui cara ini. Malah, kesemua mangsa dilaporkan tidak pandai berenang, dan apatah lagi untuk menyelam sambil memakai peralatan selam.

Buat masa ini, para penyelamat masih memikirkan cara terbaik untuk membawa keluar kesemua mangsa dengan selamat, dengan mengambil kira segala risiko yang ada. Penulis mendoakan agar kesemua 12 orang kanak-kanak dan seorang jurulatih yang terperangkap dapat diselamatkan dengan segera, dan pulang ke pangkuan keluarga masing-masing.

Daripada kes yang berlaku ini, kita harus mengambil iktibar untuk mematuhi amaran yang diberikan kepada kita.